Summary: Yhdysvaltain sairaaloiden on ilmoitettava palveluidensa hinnat, mutta hintatiedoista ei saa selvää kuin ammattilainen.

Yhdysvalloissa astui vuodenvaihteessa voimaan laki, joka edellyttää kaikkia terveydenhuollon laitoksia julkaisemaan kaikkien palveluidensa ja lääkkeidensä hinnat.
 Lain tarkoituksena on vahvistaa kuluttajien asemaa, sillä Yhdysvaltain terveydenhuolto perustuu yksityisiin terveysyrityksiin, ja terveydenhuollon hinnat ovat tunnetusti erittäin korkeat.
 Paremman läpinäkyvyyden avulla asiakkaat voivat vertailla hintoja ja kilpailuttaa sairaaloita, lain laatijat toivoivat.
 Lain toteutus on kuitenkin epäonnistunut pahan kerran, kirjoittaa  The New York Times .
 Sairaaloiden hintatiedot on kyllä internetissä nähtävillä tiedostoissa, jotka tunnetaan nimellä "chargemaster". Niissä on lueteltu tuhansia erilaisia toimenpiteitä niiden tieteellisillä nimillä.
 Tieteellisten nimien käyttö merkitsee, ettei tavallisella ihmisellä ole käytännössä mitään mahdollisuutta ymmärtää, mitä hänen haluamansa toimenpide maksaisi.
 Lehden artikkelissa hintatietoja verrataan tilanteeseen, jossa auton hintaa ei kerrottaisi kokonaisuutena, vaan jokaisen osan hinta erikseen.
 – 99:lle prosentille kuluttajista tämän tiedon käytettävyys on rajallista, jopa hyödytöntä, sanoi New Yorkin alueen sairaalayhdistyksen puheenjohtaja  Kenneth E. Raske .
 Sekavuutta lisää se, että ilmoitetut hintatiedot eivät itse asiassa juurikaan vastaa todellisuutta. Joidenkin sairaaloiden hinnastoihin onkin lisätty merkintä, etteivät esitetyt hinnat välttämättä pidä paikkaansa.
 – Tämä uudistus on pieni askel eteenpäin, mutta jää kauas siitä, mitä tarvittaisiin. Ilmoitetut hinnat ovat kuvitteellisia, paisuteltuja ja vaikeita ymmärtää, jyrähtää terveydenalan Clear Health Costs -kansalaisjärjestön johtaja  Jeanne Pinder .
 Vanderbiltin sairaalan operaatioiden hintoja. Vanderbilt Health
 Obaman hallinto jätti uudistuksen kesken
 Velvoite terveyshintojen julkistamiseen juontaa juurensa jo kahdeksan vuoden taakse. Silloin presidentti  Barack Obaman  hallintokaudella vietiin läpi suuri terveydenhoitouudistus, joka kansan suussa tunnetaan Obama Caren nimellä.
 Lakipaketissa oli merkittynä yhdellä lauseella, että kaikkien Yhdysvalloissa toimivien sairaaloiden on julkaistava standardiHINTANSA kaikille toimenpiteille, lääkkeille ja muille hoidoille vuosittain.
 Obaman hallinto ei lähtenyt viemään vaatimustaan käytäntöön, mutta presidentti  Donald Trumpin  hallinto tarttui asiaan.
 – [Palvelujen] tuottajien ja vakuutusyhtiöiden hinnoittelun on oltava läpinäkyvämpää. Ei ole olemassa suurempaa voimaa kuin informoitu kuluttaja, totesi Yhdysvaltain terveysministeri  Alex Azar  viime vuonna.
 Mikä "standardimaksu"?
 Uudistuksen saama murskaava kritiikki on tullut hallinnolle yllätyksenä.
 Ongelman keskiössä on The New York Timesin mukaan termi "standardimaksu". Sitä ei ole täsmennetty, joten kaikki sairaalat ilmaisevat sen omalla tavallaan. Tämä tekee sairaaloiden välisen vertailun mahdottomaksi.
 Useimmat yhdysvaltalaiset saavat terveydenhoitonsa vakuutusten kautta, joten heille hinnoilla ei ole juuri merkitystä.
 Osalla väestöstä ei kuitenkaan ole vakuutusta, joten he tarvitsisivat kipeästi tietoa hoitonsa hinnasta. Tässäkin tapauksessa ilmoitetuista listahinnoista ei ole juuri apua, koska vakuutuksettomat ihmiset voivat usein saada alennusta.
 Hintatietoja kaipaavat lisäksi ne, jotka ovat ottaneet edullisen vakuutuksen, jossa omavastuuosuudet ovat korkeat.
 Yhdysvaltain terveyshallinto on ilmoittanut, että se ottaa vastaan lain korjausehdotuksia.

USA:n terveydenhuollon hintauudistus meni pieleen – "Tavallinen ihminen ei voi ymmärtää"


Summary: Poliisi vaatii tiistaina Oulun käräjäoikeudessa kahden ulkomaalaistaustaisen miehen vangitsemista.

Oulun poliisilaitos on vapauttanut yhden seksuaalirikoksista epäillyistä.
 Poliisi tiedotti perjantaina käynnistäneensä esitutkinnan neljästä uudesta seksuaalirikosepäilystä, jotka ovat kohdistuneet alle 15-vuotiaisiin tyttöihin. Näihin tapauksiin liittyen poliisi oli ottanut kiinni kolme ulkomaalaistaustaista miestä todennäköisin syin epäiltyinä tekoihin.
 Yksi epäillyistä on nyt vapautettu. Kahta muuta esitetään tiistaina vangittavaksi Oulun käräjäoikeudessa.
 Tutkinnanjohtaja Markus Kiiskinen kertoo, että vapautettu epäilty oli alle 18-vuotias.
 –Esitutkinta ja kuulustelut saatiin eilen sille mallille tämän henkilön kanssa, ettei ole tarpeita hänen vangitsemiseensa. Nimike kuitenkin pysyy ennallaan ja tutkinta menee eteenpäin hänen osaltaan, Kiiskinen kertoo.
 Uutista täydennetään.

Oulun poliisi vapautti alaikäisen seksuaalirikoksista epäillyn


Summary: Fazer aloittaa yt-neuvottelut, jotka koskevat kaikkia Oulun leipomon 83 työntekijää. Fazerin mukaan leipomon lakkauttamista Oulussa joudutaan harkitsemaan, koska pakatun leivän kulutus on vähentynyt.

Fazer kertoo harkitsevansa Oulun leipomon sulkemista ja toimintojen siirtämistä muihin leipomoihinsa. Fazer aloittaa yt-neuvottelut, jotka koskevat kaikkia Oulun leipomon 83 työntekijää. Oulun leipomon mahdollinen sulkeminen ajoittuisi syksyyn 2019.
 Fazerin leipomot sijaitsevat Vantaalla, Lahdessa, Lappeenrannassa ja Oulussa. Lisäksi Fazerilla on 64 päivittäistavarakauppojen sisällä toimivaa myymäläleipomoa, joissa leipurit leipovat joka päivä. Fazer Leipomot työllistää Suomessa yhteensä noin 1600 henkilöä.
 Kerromme kohta lisää.

Fazer suunnittelee isoja irtisanomisia ja Oulun leipomon sulkemista


Summary: Turun yliopiston tutkimusryhmä on soveltanut ruoka-aineallergioiden testausmenetelmää Liedon koululaisiin.

Ruoka-allergioita pystytään tuoreen tutkimuksen mukaan vähentämään reippaasti uudella allergioiden testausmenetelmällä.
 Testaus aloitettiin Liedon koululaisissa vuonna 2013. Tutkimuksessa tutkittavilta otettiin verikokeita, joiden perusteella aloitettiin altistukset. Tutkittavat myös haastateltiin.
 Tutkimukseen osallistui 157 koululaista. Kaikkiaan Liedossa oli vuonna 2013 2885 oppilasta, joten allergisia oli noin 7 prosenttia, eli 205 oppilasta. Kahden vuoden jälkeen enää 12:n koululaisen piti noudattaa ruoka-aineista aiheutuvaa allergiaruokavaliota. Ruoka-aineallergiat vähenivät Turun yliopiston tiedotteen mukaan jopa 65 prosenttia.
 – Tutkimuksen alussa allergiaruokavalioiden kustannukset Liedossa olivat 172 700 euroa vuodessa ja tutkimuksen lopussa vain 13 200 euroa. Tämä tutkimustapa tuotti siis kokonaissäästöä 128 400 euroa vuodessa, tutkimusta johtanut professori  Johannes Savolainen  summaa.
 Kansallisen allergiaohjelman tavoite on ollut puolittaa allergiaruokavaliot.
 Tutkimus on tehty yhteistyössä mm. allergiatutkimuslaitteita ja reagensseja valmistavan Thermo Fisher Scientific -yhtiön kanssa.
 Tutkimus on julkaistu  Pediatric Allergology and Immunology -lehdessä .

Turkulaistutkimus onnistui puolittamaan lasten ruoka-aineallergiat


Summary: Aloite törmää sääntöihin, joiden mukaan pakolaiset kärsivät rangaistuksen Suomessa eikä heitä voi karkottaa ennen vankeutta.

Kansalaisaloite seksuaalirikoksesta tuomitun oleskeluluvan peruuttamisesta ja henkilön karkottamisesta Suomesta etenee eduskuntaan. Aloite on ylittänyt vaadittavat 50 000 allekirjoituksen rajan verkkopalvelun sivuilla maanantaina.
 Aloite kerää tällä hetkellä nopeasti lisää kannattajia.
 Aloitteen on tehnyt tamperelainen Saila Al-Jewari Tampereelta joulukuun 6. päivä. Aloitteessa toivotaan, että Suomessa seksuaalirikoksen tehnyt henkilö menettäisi automaattisesti ilman valituslupaa oleskelulupansa ja maahanmuuttovirasto voisi karkottaa tuomitun välittömästi.
 Aloitteessa toivotaan myös, että tuomittu otettaisiin välittömästi säilöön, jotta mahdollinen pakeneminen saataisiin ehkäistyä. Samoin aloitteessa halutaan, että seksuaalirikollisen ei olisi mahdollista hakea Suomen kansalaisuutta missään tilanteessa riippumatta siitä, missä maassa rikos on tehty.
 Lakialoitteessa vaaditaan lakimuutosta siltä osin, että seksuaalirikoksesta tuomittu voidaan karkottaa Suomesta välittömästi ilman harkintaa, jossa huomioidaan muun muassa tuomitun perhetilanne tai oleskeluaika. Nykylain mukaan pakolaisoikeuden saanut kärsii rikoksesta saadun rangaistuksen Suomessa, eikä tuomittua voida karkottaa Suomesta rikoksen perusteella ennen tuomion kärsimistä.
 Karkotus mahdollinen vankeustuomion jälkeen
 Karkotuksesta on käyty keskustelua aikaisemmin erityisesti toissa vuonna tapahtuneiden Turun puukotusten yhteydessä. Puukotusten yhteydessä Maahanmuuttovirasto  ohjeisti , että Suomessa tehty törkeä rikos ei mahdollista oleskeluluvan saaneen tuomitun karkotusta.
 Tapauskohtainen harkinta ilman automaatiota on osa länsimaista oikeudenkäyntiä. Oleskeluluvan saaneiden oikeusturvaa säätelee Suomen lain lisäksi Suomen hyväksymä YK:n pakolaissopimuks.
 Toisin kuin oleskeluluvan saaneet pakolaiset, turvapaikanhakija voidaan käännyttää Suomessa tehdyn rikoksen takia. Myös silloin käytetään harkintaa. Kansalaisaloiteessa ei haeta muutosta turvapaikanhakijoiden käännyttämiseen.
 Vankeustuomion jälkeen myös pakolainen voidaan karkottaa, jos hänen pakolaisuuden taustalla olevat olosuhteet ovat muuttuneet hänen kotimaassaan.
 Kansalaisaloite  laitettiin vireille vähän sen jälkeen, kun polisii oli  tiedottanut  joulukuun alussa vanginneensa useita törkeistä seksuaalirikoksista Oulussa.
 Kansalaisaloite on kansalaisaloite.fi -sivun mukaan 25 aloite, joka toimitetaan eduskuntaan. Aloitetta ei ennätetä käsitellä viimeisiä kuukausia istuvassa eduskunnassa eikä aloitteita voi siirtää uudelle eduskunnalle.
 Lue myös:
 16 epäiltyä, yksi vapaalla jalalla, uhrien määrä lähestyy kymmentä – ainakin tämä Oulun seksuaalirikosepäilyistä tiedetään
 Keskustan Kaikkonen kutsuu eduskuntaryhmät koolle tiistaiksi – taustalla Oulun ja Helsingin seksuaalirikosepäilyt

Oleskeluluvan saaneen seksuaalirikollisen karkottamista vaativa kansalaisaloite sai riittävästi kannatusta – eduskunta ei ennätä käsitellä


Summary: Japani ja Venäjä eivät ole solmineet toisen maailmansodan rauhansopimusta Kuriilien saarten kiistan vuoksi.

Venäjä ja Japani ovat alkaneet hieroa rauhaa vuosikymmeniä kestäneen jäätyneen konfliktin ratkaisemiseksi.
 Japanilaisministeri  Mitsuhiro Miyakashi  kertoo, että rauhanneuvotteluiden ensimmäinen kierros alkaa maanantaina. Asiasta uutisoi venäläinen uutistoimisto Tass.
 Neuvottelut aloitetaan Moskovassa ja niitä johtavat maiden ulkoministerit  Sergei Lavrov  ja  Taro Kono .
 Rauhasta sopiminen nytkähti liikkeelle Venäjän presidentin tavattua Japanin pääministerin  Shinzo Aben  viime marraskuussa Singaporessa.
 Vuonna 1956 Neuvostoliitto tarjosi sopimusta, jossa Japanille olisi luovutettu yksi suurista Kuriilien saarista sekä muutama pienempi. Neljä vuotta myöhemmin Neuvostoliitto kuitenkin perui tarjouksensa.
 Venäjän presidentti  Vladimir Putin  matkustaa kesäkuussa Japaniin, kertoo Reuters.
 On mahdollista, että matkan tarkoitus on vahvistaa maiden välinen virallinen rauhansopimus.
 Lisää aiheesta:
 Venäjä lisää sotilaallista läsnäoloaan Kuriilien saarilla lähellä Japania – maiden välinen rauhansopimus yhä kesken

Syntyykö Japanin ja Venäjän välille vihdoin rauhansopimus? Putin matkustaa Japaniin kesäkuussa


Summary: Irtisanotut amk-opettajat ihmettelevät plagiointeja sekä mystisesti kadonnutta opinnäytetyötä.

Ministerit, ministeriöt ja valtioneuvosto

Tästä on kyse Ylempien amk-tutkintojen opinnäytteistä on tehty viime aikoina runsaasti plagiointi-ilmoituksia. Yksi plagiointitapaus on jo edennyt korkeimpaan hallinto-oikeuteen. Osassa opinnäytteitä on suoraan toisilta kopioituja tutkimustuloksia vailla lähdeviitteitä.
 Erityisesti ylempiin ammattikorkeakoulututkintoihin liittyvät opinnäytetyöt ja niiden laatuongelmat ovat nousseet viime aikoina valokeilaan. Entinen amk-yliopettaja, tohtori  Erja Moore  on tehnyt jo 26 selvityspyyntöä plagiointiepäilyistään ammattikorkeakouluille ympäri Suomen. Viimeisimmät pyynnöt hän on laatinut loppuvuodesta.
 Opinnäytetöiden plagiointien yleisyydestä on vaikea saada tietoa, sillä ammattikorkeakoulut selvittävät tapauksia pitkälti itsenäisesti, tosin tavallisimmin tutkimustieteellisen neuvottelukunnan TENKin ohjeistuksella. Neuvottelukunnasta kerrotaan, että tapauksia tulee heidän tietoonsa harvakseltaan, mutta nyt Mooren selvityspyyntöjen kautta selvitystyön määrä on lisääntynyt rajusti.
 Sanomalehti Karjalainen  kysyi plagiaatioiden yleisyydestä oppilaitoksilta itseltään. Lehti sai toukokuussa vastauksen 36 korkeakoululta, jotka itse arvioivat plagiaatioiden olevan harvinaisia.
 Moore on ollut aiemminkin julkisuudessa plagiaatioiden paljastajana, kun hän löysi Karelia-ammattikorkeakoulun hyväksymiä osin kopioituja opinnäytetöitä. Kolme kyseisessä plagiointijupakassa epäiltyä tutkinnon suorittajaa toimii opettajana ammattioppilaitoksessa. He olivat suorittamassa  ylempää ammattikorkeakoulututkintoa, mikä tiesi roimaa palkankorotusta , kertoi Yle marraskuussa.
 – Minusta on kummallista, että opinnäytetöitä on kirjoitettu, ohjattu ja hyväksytty niin leväperäisesti, toteaa Moore.
 Moore ei ole yksin: hän ja toinen entinen amk-yliopettaja, tohtori  Pirkko Laukkanen  ovat olleet vuosien aikana aktiivisesti yhteydessä esimerkiksi opetus- ja kulttuuriministeriöön niin opinnäytetöiden epäillyistä plagiaatioista kuin sairaanhoitajaopetuksen tasosta maamme ammattikorkeakouluissa. He ovat tyytymättömiä siihen, että ministeriöstä ei ole tullut kunnon vastausta heidän kysymyksiinsä.
 Kirjoittamisen taidot puuttuvat, eikä lähdeviittauksista aina ymmärretä tarpeeksi.   Erja Moore
 Yle sai ministeriöstä vastauksia tähän juttuun sähköpostilla useamman päivän yrityksen jälkeen.
 – Plagiointi ja muut vilpilliset ja vastuuttomat menettelyt ovat aina tuomittavia niin tutkimuksessa kuin opiskelussakin. Ei ole kuitenkaan tutkittua tietoa tai tilastoja siitä, että korkeakouluopiskelijoiden tekemät plagioinnit olisivat Suomessa lisääntyneet, todetaan sähköpostissa.
 Ministeriön vastaukset on annettu korkeakoulu- ja tiedepolitiikan sekä lukiokoulutuksen osaston nimissä.
 Yhteiskuntatieteiden tohtori Erja Moore työskenteli Kareliassa tutkimus- ja menetelmäopintojen yliopettajana ja filosofian tohtori Pirkko Laukkanen terveyden edistämisen yliopettajana. Molemmat irtisanottiin ammattikorkeakoulun yt-neuvotteluissa vuonna 2014. Irtisanomiset etenivät käräjäoikeuteen, mutta lopputuloksena oli salainen sopimus työnantajan kanssa.
 Moore ja Laukkanen sanovat nyt Ylelle, että eivät ole nostaneet asioitaan katkeruuksissaan. He sanovat olevansa aidosti huolissaan sairaanhoitajaopetuksen ja ylempien ammattikorkeakoulututkintojen opinnäytetöiden laadusta Suomessa.
 – Lopulta kyse on ammattikorkeakouluista valmistuneiden ammattitaidosta ja esimerkiksi sairaanhoitajien osalta potilasturvallisuudesta, huomauttaa Laukkanen.
 Erja Moore on lähestynyt viimeksi 31.12.2018 opetus- ja kulttuuriministeriötä. Hän vetoaa  blogissaankin julkaisemassaan kirjeessä  opetusministeri  Sanni Grahn-Laasoseen  (kok.), että suomalaisissa korkeakouluissa esiintyvä plagiointi otettaisiin lopultakin vakavasti.
 – Aika tylysti minuun on suhtauduttu näinä vuosina, kokee Moore.
 Pomotason opinnäyte katosi yllättäen Lahdessa
 Erja Mooren nyt tekemät 26 selvityspyyntöä opinnäytetöistä koskevat ylempiä ammattikorkeakoulututkintoja, useita koulutusaloja sekä useita ammattikorkeakouluja ympäri Suomen. Yksi Mooren kaivama ihmeellisyys liittyy Lahden ammattikorkeakoulussa vuonna 2011 tehtyyn opinnäytetyöhön.
 – Koko opinnäytetyötä ei löydy mistään. Sen on suorittanut julkisella sektorilla johtavassa asemassa työskentelevä henkilö, sanoo Moore.
 Lahden ammattikorkeakoulusta vahvistetaan asia.
 – Tapaus on kyllä meillä selvityksen alla. Olemme saaneet ohjeistuksen selvittämiseen tutkimuseettiseltä neuvottelukunnalta (TENK). Tässä vaiheessa asiaa on vaikea kommentoida, sanoo rehtori  Turo Kilpeläinen.
 TENK on opetus- ja kulttuuriministeriön asiantuntijaelin, joka edistää hyvää tieteellistä käytäntöä, ennaltaehkäisee tutkimusvilppiä ja edistää tutkimusetiikkaa koskevaa keskustelua ja tiedotusta.
 TENKin pääsihteeri  Sanna Kaisa Spoof  vaikuttaa väsähtäneeltä isoon nippuun selvityspyyntöjä. Joensuulaiselle Karelia-ammattikorkeakoululle hän antaa kiitosta siitä, että oppilaitos on avoimesti informoinut plagioinneista ja puuttunut asiaan.
 – Mielestäni Mooren tekemät plagiaatiopaljastukset eivät kuuluisi julkisuuteen. Jos opinnäytetöiden ohjauksessa on puutteita, pitää ohjausta oppilaitoksessa kehittää. Nämä selvityspyynnöt kuormittavat valtavasti ammattikorkeakouluja ja meitä.
 Karelia-amk:n opinnäytetöistä on löytynyt useampia plagiaatteja. Jouki Väinämö / Yle
 Opetusministeriön Ylelle lähettämässä sähköpostissa korostetaan katsetta tulevaan.
 – Nyt esille tulleet epäilyt kohdistuvat jo hyväksyttyihin yamk-opinnäytetöihin. Katse on kuitenkin jo kohdistettu eteenpäin kehittämistoimenpiteisiin. Opetus- ja kulttuuriministeriö on panostanut yhdessä tutkimuseettisen neuvottelukunnan TENKin kanssa konkreettisiin toimiin tutkimusetiikan käytäntöjen omaksumiseksi korkeakouluissa.
 Sähköpostissa kerrotaan, että opetusministeriö on muun muassa rahoittanut tutkimusetiikan tukihenkilöverkoston koulutuksen sekä parhaillaan käynnissä olevan, korkeakouluille suunnatun, tiedevilpin yleisyyttä selvittävän barometrikyselyn. Opetus- ja kulttuuriministeriö yhdessä Ammattikorkeakoulujen rehtorineuvosto Arenen ja tutkimuksesta vastaavien vararehtoreiden kanssa ottaa tutkimuseettiset käytännöt ja opinnäytetöidenohjauksen esille vielä kevään aikana.
 "Vailla lukiopohjaa ja tajua lähdeviitteistä"
 Mikä sitten Erja Mooren syynäämissä opinnäytteissä on ollut vialla? Niissä kun ainakin osassa on kiistatta ollut vakaviakin puutteita. Mooren mukaan heikoimmat suoritukset amk-opinnäytetöissä koskevat erityisesti jatkotutkintoja, joissa opiskelijat ovat aikuisia ja ilman lukiopohjaa.
 – Kirjoittamisen taidot puuttuvat, eikä lähdeviittauksista aina ymmärretä tarpeeksi. Näissä tapauksissa plagioitua tekstiä voi olla paljonkin. Toisen omaa tekstiä ja jopa tutkimustuloksia on otettu omiin nimiin.
 Jos opinnäytteissä on loukattu hyvää tieteellistä käytäntöä, asiaa voidaan selvittää koulun sisällä niin sanotulla HTK-prosessilla, josta  tutkimustieteellinen neuvottelukunta TENK kertoo nettisivullaan . Karelia-ammattikorkeakoulun osalta plagiaatiot ovat viimeisimmän kohun myötä johtaneet yhden opinnäytetyön arvosanan pudottamiseen alimmalle mahdolliselle tasolle,  tiedotti oppilaitos marraskuussa . Oppilaitoksen apuna selvittelyissä ovat olleet muut ammattikorkeakoulut sekä TENK ohjeistajana.
 Lisäksi yksi Kareliassa suoritettu ylempi insinööritutkinto ollaan perumassa. Ammattikorkeakoulu on hakenut tutkinnon purkua korkeimmasta hallinto-oikeudesta loppututkinnolla, jonka se on myöntänyt 31.5.2018. Asia on tullut KHO:ssa vireille marraskuussa.
 – Erja Moorella on oikeus tehdä selvityspyyntöjä, mutta hän tekee niitä mielestäni henkilökohtaisista syistä. Tällä en tarkoita sitä, etteikö Moore olisi ollut oikeassa näissä plagiaatioasioissa, muotoilee rehtori  Petri Raivo .
 Yksi Karelian tilannetta tiiviisti seurannut ihminen on oppilaitoksessa itsekin yliopettajana aikanaan työskennellyt terveystieteiden tohtori ja kansanedustaja  Merja Mäkisalo-Ropponen  (sd.). Hänen työtehtäviinsä kuului opinnäytetöiden ohjaus 1998–2001.
 Mäkisalo-Ropposen mielestä Suomen ammattikorkeakouluilla saattaa olla jo liian vahva autonomia, mikä heijastuu opinnäytetöiden löysään ohjaukseen ja toisaalta opetuksen laatuunkin.
 – Ammattikorkeakoulukohtaiset erot ovat valitettavan suuret.
 Lue myös:
 Ammattikorkeakoulun rehtori: Huono suomen kieli paljon isompi ongelma kuin plagiointi
 Ammattikorkeakoulun plagiointijupakka paisuu: yksi tutkinto perutaan, suurin osa epäillyistä on opettajia
 Viisi plagiaattia paljastui kerralla ammattikorkeakoulussa Joensuussa – löydöt aktiivisen kansalaisen ansiosta

Ylempien amk-tutkintojen plagiointisoppa sakenee – nyt jo 26 selvityspyyntöä epäilyttävistä opinnäytetöistä


Summary: Poliisi kertoo asiasta tiedotteessa.

Rikoksista epäilty otettiin kiinni yksityisasunnosta Itä-Helsingissä. Kiinniottotilanteen aikana asunnossa oli kolme henkilöä.
 Poliisin mukaan kaikki kolme miestä otettiin kiinni, jotta heidän osuutensa rikoksiin voitiin varmistaa.
 – Mitä vakavammasta rikosepäilystä on kysymys, sitä matalampi kynnys poliisilla on ottaa henkilöitä kiinni kuulustelujen ajaksi. Kaksi heistä on vapautettu, koska poliisin tämänhetkisten tietojen mukaan heitä ei ole syytä epäillä rikoksista, kertoo rikoskomisario Saara Asmundela Helsingin poliisilaitokselta.
 Kolmatta miestä epäillään muun muassa törkeästä raiskauksesta ja törkeästä lapsen seksuaalisesta hyväksikäytöstä. Poliisi tulee esittämään miestä vamgittavaksi tämän viikon aikana.
 Poliisi pidätti viikonlopun aikana kolme ulkomaalaistaustaista miestä epäiltyinä seksuaalirikoksista. Miehet ovat epäiltyinä lapsen törkeästä seksuaalisesta hyväksikäytöstä ja törkeästä raiskauksesta.
 Kerromme lisää hetken kuluttua.
 Lue lisää:
 Poliisi valottaa Helsingin seksuaalirikosepäilyjä: Yksi uhri, tekokertoja useita, tapahtuneet talven aikana
 Poliisi: Helsingissä kolme miestä kiinni epäiltyinä lapseen kohdistuneista seksuaalirikoksista
 16 epäiltyä, yksi vapaalla jalalla, uhrien määrä lähestyy kymmentä – ainakin tämä Oulun seksuaalirikosepäilyistä tiedetään

Poliisi epäilee 1990-luvulla syntynyttä miestä lapseen kohdistuneista seksuaalirikoksista – kaksi muuta henkilöä on vapautettu


Summary: Inflaatio hidastui vuoden joulukuussa 0,1 prosenttia marraskuun lukemista.

Kuluttajahinnat kohosivat viime vuonna keskimäärin 1,1 prosenttia, kertoo  Tilastokeskus . Joulukuussa kuluttajahinnat nousivat 1,2 prosenttia. Inflaatio hidastui hieman, sillä marraskuussa kuluttajahinnat nousivat 1,3 prosenttia.
 Joulukuussa savukkeiden, sähkön, polttonesteiden ja omakotitalojen peruskorjausten hinnat nousivat eniten. Inflaatiota puolestaan hillitsivät lasten päivähoidon, matkapuhelinten, käytettyjen autojen, televisioiden sekä omakotitalojen halpeneminen.
 Euroalueen yhdenmukaistettu inflaatio oli joulukuussa ennakkotietojen mukaan 1,6 prosenttia, kertoo EU:n tilastovirasto  Eurostat . Yhdenmukaistettu inflaatio oli Suomessa 1,3 prosenttia.
 Yhdenmukaistetussa inflaatiossa ei ole mukana muun muassa omistusasumisen kustannuksia.
 Tilastoja varten kerättiin noin 50 000 hintatietoa yhteensä noin 470 hyödykkeestä.

Kuluttajahinnat nousivat viime vuonna vähän yli prosentin


Summary: Kanadalaiset ovat viime päivinä lähettäneet satoja pitsoja palkatta työskentelville kollegoilleen Yhdysvaltoihin.

Kanadalaiset lennonjohtajat ovat keksineet tavan tukea hallintosulun takia palkatta työskenteleviä yhdysvaltalaiskollegoitaan.
 Kanadalaisen Global News -uutissivuston mukaan yllätyspitsoja on saapunut lennonjohtajille muun muassa Seattlessa, New Yorkissa ja Anchoragessa.
 Yhdysvaltojen hallintosulun takia lennonjohtajien palkanmaksu on jäissä.
 Koska lennonjohtajien työtä pidetään välttämättömänä, heitä ei ole lomautettu, vaan he joutuvat tekemään töitä ilman palkkaa.
 – Monet meistä olivat juuri saaneet ensimmäisen palkkakuitin, jossa palkkaa ei maksettu. Tämä pieni ele merkitsee meille todella paljon, kertoi Minneapolisissa työskentelevä lennonjohtaja  Tony Walsh   Global Newsille.

Amerikkalaisille lennonjohtajille yllätyspitsoja Kanadasta: "Tämä merkitsee meille todella paljon"


Summary: Tekijät ja uhri eivät tunteneet toisiaan, keskusrikospoliisista kerrotaan.

Pudasjärvellä viime viikolla tapahtuneeseen henkirikokseen, talopaloon ja vapaudenriistoon liittyen on vangittu viikonloppuna kaksi miestä ja yksi nainen. Vangitsemisesta kertoi ensin  Iltalehti .
 Kolmikon epäillään tappaneen miehen, siepanneen tämän vaimon ja polttaneen heidän talonsa. Mies löytyi ammuttuna kodin lähistöltä viime viikon torstaina.
 Vangittuja epäillään tuhotyöstä, törkeästä ryöstöstä, törkeästä vapaudenriistosta ja murhasta.
 Kaikki epäillyt ovat oululaisia ja heillä on aiempaa rikostaustaa. Tapauksen tutkinnanjohtaja, keskusrikospoliisin rikoskomisario  Jukka Nurmenniemen  mukaan tekijät ja uhri eivät tunteneet toisiaan.
 – Meillä on jonkinlainen hahmotus motiivista, mutta esitutkinnassa sekin selviää tarkemmin.
 Kaksi henkilöistä otettiin kiinni viime viikolla Kiimingistä ja yksi Luulajasta Ruotsista.
 Nurmenniemi kertoi  aiemmin Ylelle , että epäillyn otti kiinni Ruotsin poliisi, ja kiinniotto sujui rauhallisesti.
 Lue lisää: Poliisi on löytänyt Pudasjärven henkirikoksesta epäillyt – tapaukseen liittyy epäilty murha ja siepattu nainen
 Kuollut mies löytyi palaneen omakotitalon läheltä Pudasjärvellä – poliisi epäilee henkirikokseksi

Pudasjärven henkirikoksesta vangittu kolme henkilöä, joiden epäillään tappaneen miehen, siepanneen tämän vaimon ja polttaneen uhrin kodin


Summary: Pelastakaa Lapset ry avaa iltapäivällä kriisichatin Oulun ja Helsingin viimeaikaisten lapsiin kohdistuneiden seksuaalirikosten takia.

Oulussa ja Helsingissä paljastuneet alaikäisten seksuaaliset hyväksikäyttötapaukset ovat herättäneet pelkoa ja huolta. Netissä tapahtuva lasten ja nuorten houkuttelu seksuaaliseen kanssakäymiseen ei kuitenkaan ole uusi ilmiö, muistuttaa Pelastakaa Lapset ry:n erityisasiantuntija  Nina Vaaranen-Valkonen .
 – Houkuttelua on monenlaista. Lasta voidaan pyytää keskustelemaan seksuaalissävytteisesti, pyyttää lähettämään kuvia tai lapsi altistetaan pornografialle, Vaaranen-Valkonen selventää Aamu-tv:n haastattelussa.
 Teknologian kehittyminen on tuonut lasten ja nuorten ulottuville paljon uusia tapoja olla yhteydessä itselleen tuntemattomiin ihmisiin. Vaikka suurin osa netissä tapahtuvasta kanssakäymisestä on normaalia ja hyvää, on teknologia tuonut myös seksuaalirikoksia suunnitteleville uusia mahdollisuuksia lyhyessä ajassa ottaa yhteyttä suureen määrään alaikäisiä.
 Jos Oulun ja Helsingin viimeaikaiset nuoriin kohdistuneet seksuaalirikokset ovat herättäneet kysymyksiä, niihin saa vastauksia esimerkiksi tänään kello 16.00 avautuvasta  Pelastakaa Lapset ry:n  kriisichatista.
 Vanhempi: Älä uhkaa kännyn poisottamisella
 Paniikkiin ei kuitenkaan ole syytä. Netin riskeistä pitäisi pystyä puhumaan lasten ja nuorten kanssa rauhallisesti. Syyttäminen ja huutaminen vain huonontavat lapsen turvallisuutta.
 – Kun ilmiöistä puhuminen tuottaa paljon pelkoa, niin vanhemmat voivat alkaa vaatia nuorta tilille siitä, mitä hän on netissä tehnyt. Se ei ole hyvä keino, koska silloin nuori ei pelosta avaudu, Vaaranen-Valkonen sanoo.
 Mediakasvatuksen suunnittelija  Rauna Rahja  Mannerheimin Lastensuojeluliitosta muistuttaa, että keskustelussa vanhemman äänensävy on hyvin tärkeä. Keskusteluja kannattaa käydä tavallisen arjen yhteydessä aina silloin tällöin, ei pelkästään ajankohtaisten uutiskohujen aikana.
 – Vanhempi saa myös näyttää osaamattomuutensa. Nuorta voi pyytää vapaasti omin sanoin kertomaan, minkälaisia asioita hän netissä tekee ja mitä sovelluksia käyttää.
 Tärkeintä on välittää nuorelle viesti, että hän voi ilman rangaistusta milloin vaan kertoa mistä tahansa itseään häiritsevästä asiasta. Pelastakaa Lapset ry:n 3000:lle nuorelle tekemän kyselyn mukaan suurin este seksuaalisista kontakteista kertomiselle oli pelko siitä, että vanhempi rajoittaa älypuhelimen käyttöä.
 Nuoruuteen kuuluu huomion hakeminen, vastuu on aina aikuisella
 Itseään ja seksuaalista identiteettiään etsiville nuorille netin kautta saatava huomio voi olla myös hyvää ja tärkeää. Kaikki huomio netissä ei suinkaan ole vaarallista.
 – Pitäisi lempeästi myös muistaa, että jokainen meistä tarvitsee ihailua ja hyväksyntää. Vastuu on kuitenkin aina aikuisella, vaikka lapsi olisi lähettänyt kuvan tai lähtenyt mukaan keskusteluun, sanoo erityisasiantuntija Nina Vaaranen-Valkonen.
 Keskustelujen ja tiedon lisäämisen lisäksi seksuaalisen väkivallan kitkeminen edellyttää myös järeämpiä keinoja. Raiskauksia 20 vuotta tutkinut ja niistä paljon kirjoittanut kansanedustaja  Anna Kontula   ehdotti viikonloppuna blogissaan , että raiskausten vähentämiseksi on käynnistettävä monialainen ohjelma verkkoriskien hallitsemiseksi.
 Kontulan mukaan teknologian muutos on tapahtunut niin nopeasti, että tavanomaiset lasten suojelumekanismit, kuten vanhempien valvonta, sosiaaliset normit, koulujen valistus ja lainsäädäntö eivät ole pysyneet perässä.
 Lue myös:
 Miten toimia, kun lapsi tai nuori törmää sosiaalisessa mediassa seksuaalisiin kuviin
 Digiturvataidoista lisää Pelastakaa Lapset ry nettisivuilla

Kriisichat aukeaa lasten seksuaalisesta nettihoukuttelusta: Asiantuntijat kehottavat rauhallisuuteen nuorten kanssa keskusteltaessa


Summary: Eniten liukastumisvammoja sattuu työikäisille.

Noin 40 prosenttia suomalaisista on joutunut viime vuoden aikana vaaraan käveltyään liian liukkailla kengillä, kertoo  Liikenneturvan tuore kysely . Herkimmin otetaan lipat työmatkalla.
 – Liukastumisvammoja sattuu eniten työikäisille. Jokainen meistä on ainakin hetken jalankulkija arkisilla matkoilla, vaikka sitten vain parkkipaikan ja työpaikan oven välisen ajan, muistuttaa Liikenneturvan Kaarina Tamminiemi tiedotteessa.
 Jäisellä tiellä ei myöskään kannattaisi räpeltää kännykkää, vaan keskittyä pystyssä pysymiseen.
 – Aivot eivät oikeasti "multitaskaa", vaan todellisuudessa ne siirtelevät tarkkaavaisuutta kahden tehtävän välillä. Puhelimen käyttöön uppoutuminen vie helposti sekä ajatukset että katseen muualle, sanoo puolestaan Liikenneturvan suunnittelija Petri Jääskeläinen.
 Liikenneturva edistää kansalaisten pysymistä tolpillaan parhaillaan käynnissä olevalla Pysy pystyssä -kampanjalla.

Liukkaat kengät ja kännykän räplääminen kaatavat suomalaisia


Summary: Iranilaisen uutistoimiston mukaan Boeing 707 -kone yritti epähuomiossa laskeutua väärälle lentokentälle.

Rahtikone on syöksynyt maahan Iranissa. Noin kymmenen miehistön jäsenen pelätään kuolleen turmassa.
 Kyseessä on kirgisialainen Boeing 707 -rahtikone.
 Iranilaisen  Mehr-uutistoimiston  mukaan kone oli matkalla Kirgisian pääkaupungista Biškekistä Payamin kansainväliselle lentoasemalle. Mehrin mukaan lentokone yritti kuitenkin vahingossa laskeutua lähellä sijaitsevalle Fathin lentokentälle.
 Kone syöksyi maahan Karajin kaupungin lähellä, noin 40 kilometrin päässä Iranin pääkaupungista Teheranista, kertoo venäläinen uutistoimisto Tass.
 On vielä epäselvää, kuuluiko rahtikone kirgisialaiselle vai iranilaiselle lentoyhtiölle.

Kirgisialainen rahtikone syöksyi maahan Teheranin lähellä – 10 ihmistä todennäköisesti kuollut


Summary: Kotitapaamiseen on helpompi saada koko perhe paikalle. Tornion mallissa mukana on myös varhaiskasvatuksen ihminen.

Torniolainen kaksivuotias  Minja Tallgren  ottaa ovella vastaan tuttuja aikuisia. Siellä ovat neuvolantäti, terveydenhoitaja  Anitta Roininen  Hannulan neuvolasta ja tutun Kokkokankaan päiväkodin tädit, lastentarhanopettaja  Päivi Lalli  ja lastenhoitaja  Carita Palmgren-Rautee .
 Minja ja hänen ikätoverinsa saavat hoitaa kaksivuotistarkastuksensa kotonaan, sillä Torniossa neuvolan ja varhaiskasvatuksen ihmiset ovat viime syksystä lähtien tulleet neuvolakäynnille perheen luokse.
 Minja kuuntelee,  kun Carita Palmgren-Rautee lukee, Päivi Lalli seuraa sivummalla Kimmo Hiltula / Yle
 Minjan äiti  Malla Tallgren  on tyytyväinen uuteen toimintamalliin. Lapsiperheelle on tärkeää, että kotikäynti istuu helposti arkeen.
 – On todella mukavaa, että tarkastus tullaan tekemään kotiin. Itselle se on paljon helpompaa, Tallgren sanoo.
 Koko perhe kokonaisuutena
 Tapaamisen aikana käydään läpi  pitkä lista asioita , jotka liittyvät lapsen kehitykseen ja perheen rooliin. Kotikäynnillä voidaankin keskittyä aivan muuhun kuin lapsen pituuden ja painon kehitykseen, sillä nämä mittaukset ovat vanhemmat hoitaneet jo ennen tapaamista.
 Neuvolan kannalta on merkittävää, että kotikäynnillä saadaan mahdollisuus havainnoida lasta tämän luontaisessa ympäristössä.
 Lapsi on paljon luonnollisempi kotona kuin koskaan neuvolassa.     Malla Tallgren
 – Kotona on hyvä tarkkailla esimerkiksi sitä, miten lapsi liikkuu. Neuvolassa ollaan kuitenkin vieraassa paikassa ja sillä on vaikutuksensa, sanoo terveydenhoitaja Anitta Roininen Hannulan neuvolasta Torniosta.
 Kaksivuotiaan Minjan äiti Malla Tallgren on samaa mieltä.
 – Lapsi on paljon luonnollisempi kotona kuin koskaan neuvolassa.
 Terveydenhoitaja Roinisen mielestä kotikäynneissä on myös se hyvä puoli, että paikalla on usein äidin lisäksi isä ja mahdolliset sisarukset. Näin perhettä voidaan käsitellä kokonaisuutena.
 Torniosta mallia muuallekin Suomeen
 Neuvolat ja varhaiskasvatus tekevät muuallakin maassa yhteistyötä, mutta Torniossa on menty muita pidemmälle. Kaikkien kaksivuotiaiden neuvolakäynnin tekeminen kotioloissa on ainutlaatuista.
 Neuvolaväelle kotikäynnit sinänsä ovat tuttuja aiemmilta vuosilta, sillä ensimmäinen neuvolakäynti lapsen syntymän jälkeen hoidetaan aina kotona. Tornion kaupungin ja Lapin yliopiston yhteistyönä kehitetty ja ESR-rahoituksen tukemana luotu uusi toimintamalli on tuonut myös varhaiskasvatuksen mukaan kotitapaamisiin.
 Kotikäyntien ansiosta perheeseen on syntynyt paljon nopeammin luottamuksellinen suhde.  Päivi Lalli
 – Aluksi oli hiukan outoa tulla toisten kotiin. Aiemmin tällaiset asiat hoidettiin päiväkodissa, Minjan päiväkodin hoitaja Carita Palmgren-Rautee kertoo.
 Palmgren-Rautee on ollut mukana kotikäynneillä jo kokeiluvaiheessa. Torniossa kotikäyntimallia testattiin pari vuotta Hannulan ja Karungin neuvoloiden alueilla.
 – Näiden käyntien ansiosta perheeseen on syntynyt paljon nopeammin luottamuksellinen suhde, varsinkin jos lapsi on juuri aloittanut päiväkodissa, toteaa niin ikään Kokkokankaan päiväkodissa työskentelevä lastentarhanopettaja Päivi Lalli.
 Varhaiskasvatussuunnitelma kotioloissa
 Kotikäyntien aikana päivitetään myös kaksivuotiaiden varhaiskasvatussuunnitelma.
 – Suunnitelmassa mietitään lapsen vahvuuksia ja mielenkiinnon kohteita ja sitä kautta tavoitteita meidän pedagogiselle toiminnalle, Lalli kertoo.
 Alkutotuttelun jälkeen kotikäynneistä on tullut luonteva osa työtä. Carita Palmgren-Rautee ei kaipaa paluuta aiempaan käytäntöön.
 – Ei ole tullut sellaista edes ajateltua, hän toteaa.
 Kaksivuotiaan Minjan äidillä Malla Tallgrenilla on suhteellisen tuoretta kokemusta myös aiemmasta tavasta. Runsaan vuoden vanhemman isosiskon kaksivuotiskäynti hoidettiin vanhaan malliin neuvolassa.
 – Ehdottomasti tämä on parempi tapa. Entiseen malliin en haluaisi palata, Tallgren sanoo.

Uudessa mallissa kaksivuotistarkistus tehdään neuvolan sijaan kotona – tutussa ympäristössä lapsen kehityksestä saadaan oikeampi kuva


Summary: Viime viikolla opettaja opetti ainoaa oppilastaan vuoristokylässä Koillis-Kiinassa, Donald Trumpin kaavaileman muurin esimerkkikappaleita nähtiin Meksikon vastaisella rajalla Kaliforniassa ja tulva lainehti Hampurissa. Katso viikon uutiskuvat.

Presidentti Donald Trumpin kaavaileman muurin esimerkkikappaleita oli näytteillä Meksikon vastaisella rajalla Kaliforniassa 7. tammikuuta. Guillermo Arias / AFP
 Espanjalaiskuljettajan auto taivalsi Dakar 2019 -rallin Piscon ja San Juan de Marcona välisellä erikoiskokeella Perussa 8. tammikuuta. Franck Fife / AFP
 Opettaja Hu Zhingsheng opetti ainoaa oppilastaan Sun Xiaofengiä Yantain peruskoulussa Lianhuassa, Koillis-Kiinan Liaoningin provinssissa 8. tammikuuta. Suurin osa syrjäisen vuoristokylän asukkaista on lähettänyt lapsensa muualla sijaitseviin kouluihin. Yao Jianfeng / AOP
 Benjamin-myrskyn nostattama tulva lainehti torihallin ympärillä Hampurissa 8. tammikuuta. Daniel Bockwoldt / AFP
 Lumi oli sulkenut tien Schladmingissa, Itävallassa 8. tammikuuta. Alueelle satoi jopa 1,5 metrin paksuinen lumikerros. Helmut Fohringer / AFP
 Pakistanin tulliviranomaiset tuhosivat polttamalla noin kymmenen miljoonaa salakuljettajilta takavarikoitua savuketta Hyderabadissa 9. tammikuuta. Nadeem Khawer / EPA
 Brasilian uusi presidentti Jair Bolsonaro saapui laivaston komentajanvaihdosseremoniaan Brasiliassa 9. tammikuuta. Joedson Alves / EPA
 Guarani-alkuperäiskansaan kuuluva mies osoitti mieltään presidentti Bolsonaron politiikkaa vastaan oikeustalon ulkopuolella São Paulossa 11. tammikuuta. Uusi presidentti vastustaa ympäristöliikettä ja on aikeissa heikentää vähemmistöjen oikeuksia. Fernando Bizerra Jr. / EPA
 ANC:n kannattajat poseerasivat puoleen johtajista tehtyjen näköispatsaiden kanssa Durbanissa, Etelä-Afrikassa 11. tammikuuta. Kim Ludbrook / EPA
 Kerrostalossa sattunut kaasuräjähdys tappoi kaksi palomiestä ja espanjalaisnaisen sekä haavoitti kymmeniä Pariisissa lauantaiaamuna 12. tammikuuta. Carl Labrosse / AFP
 Poika sai kaulansa ympärille python-käärmeen sotilastukikohdan järjestämässä lastenpäivän tapahtumassa Bangkokissa 12. tammikuuta. Narong Sangnak / EPA
 Asianmukaisesti puettu kukko osallistui ns. keltaliivien hallituksen vastaiseen mielenosoitukseen Bourgesissa, Ranskassa 12. tammikuuta. Ajoittain väkivaltaisiksikin yltyneet protestit ovat jatkuneet Ranskassa viikottain jo yli kahden kuukauden ajan. Guillaume Souvant / AFP
 Miljoonat merivedessä hioutuneet lasinsirut peittävät Stekljannajan rantaa Vladivostokissa, Kaakkois-Venäjällä. Lasi on peräisin lähistölle vuosikymmenien aikana dumpatuista pulloista, jotka ovat huuhtoutuneet mereen ja hajonneet tyrskyissä palasiksi. Juri Smitjuk / AOP
 Sikhimies pyöritti teräksestä tehtyä Chakkar-rengasta esiintyessään uskonnollisessa rituaalissa, joka järjestettiin guru Sri Gobind Singhinin 353-vuotispäivän kunniaksi Amritsarissa, Intiassa 12. tammikuuta.  Ramindert Pal Singh / EPA
 Kameli kouluttajineen esiintyi kolmipäiväisen kamelifestivaalin ensimmäisenä päivänä Bikanerissa, Koillis-Intiassa 12. tammikuuta. Dines Gupta / AFP

Syrjäisen koulun ainut oppilas ja viikon muita uutiskuvia


Summary: Pikamuodin kulutus on murroksen kynnyksellä, arvioi Aalto-yliopiston professori.

Bloggaaja  Camilla Sharif  on entinen pikamuodin suurkuluttaja. Hän ei pelkää myöntää asiaa ääneen.
 – Aiemmin kun esimerkiksi juhlin paljon, niin saatoin ostaa uusia vaatteita joka viikko.
 Pikamuoti tarkoittaa nopeasti halvalla tehtyjä vaatteita, joita myydään huokeaan hintaan mahdollisimman suurelle kuluttajaryhmälle. Mallistot kiertävät nopeasti, ja myymälöihin saatetaan tuoda uutuuksia jopa viikoittain.
 Halpavaatteiden nopea kierto ja pikamuotikulttuuri tekevät vaateteollisuudesta yhden saastuttavimmista teollisuudenaloista. YK:n mukaan sen hiilijalanjälki on  suurempi kuin kansainvälisen lento- ja laivaliikenteen yhteensä .
 Tähän tietoon myös 28-vuotias Sharif heräsi luettuaan artikkeleita ja tutkimuksia aiheesta. Nyt hän pyrkii muuttamaan kulutustottumuksiaan kestävämpään suuntaan – eikä ole asian kanssa yksin.
 Myös muut bloggaajat ja tubettajat ovat alkaneet esittää kriittisiä puheenvuoroja pikamuodista omissa kanavissaan. Esimerkiksi suosittu tubettaja Mansikkka on nostanut esiin huolensa pikamuodin ympäristövaikutuksista ja  kertoo videollaan  olleensa aiemmin pikamuodin himokuluttaja.
 Pikamuoti koukuttaa tunnetasolla
 Aalto-yliopiston professori  Kirsi Niinimäki  arvioi pikamuodin kulutuksen olevan murroksen kynnyksellä. Monella isolla muotiyrityksellä menee tällä hetkellä  taloudellisesti aiempaa tiukemmin .
 – Massatuotanto, massamyynti ja halpamyynti eivät ole tulevaisuuden tapa tehdä muotia.
 Muodin kulutukseen liittyy myös kaupunkisuunnittelu. "Esimerkiksi nuoret kuluttavat aikaa ostoskeskuksissa, joissa on helppo piipahtaa ostamaan vaatteita", professori Kirsi Niinimäki toteaa. Antti Kolppo / Yle
 Muotiteollisuus on ollut viime vuosina jatkuvissa skandaaleissa, kun on paljastunut, että esimerkiksi halpavaateketjut  polttavat myymättömiä varastojaan .
 Pikamuodin haitoista kirjoitetaan mediassa koko ajan enemmän, ja esimerkiksi Eettisen kaupan puolesta ry on nostanut aiheen esiin meneillään olevassa  Lempivaate-kampanjassaan . Viime kuussa Suomen Luonto -lehti valitsi  pikamuodin vuoden turhakkeeksi .
 Kulutuskäyttäytymistä ei kuitenkaan ole helppo muuttaa. Kuluttajat ovat ehtineet tottua siihen, että muoti ja vaatteet ovat lähes kertakäyttötavaraa.
 Tässä piilee myös vaateteollisuuden luoma ansa: vaatteiden käyttöikä on lyhentynyt, ja ne saattavat pahimmillaan kestää vain muutaman pesun. Tällöin kuluttajat ovat pakotettuja ostamaan koko ajan uutta.
 Lisäksi pikamuoti koukuttaa tunnetasolla.
 – Vaate ei ole vain uusi paita tai mekko, vaan se on jokin tunnetason tyydytys. Emme usein osta tarpeeseen, vaan koska kaipaamme uutuuden tuntemusta, Niinimäki summaa.
 Kuluttajilla on valtaa
 Camilla Sharif vahvistaa tutkijan näkemykset siitä, että kulutustottumuksia voi olla vaikea muuttaa. Hän  kertoo blogissaan  100 päivää kestäneestä ostolakosta, joka ei mennyt täysin putkeen.
 Sharif on kuitenkin tyytyväinen jo tapahtuneesta edistyksestä, vaikka houkutuksia toki riittää.
 – Jos somekanavissa tulee vastaan hienoja uusia juttuja, niin edelleen niitä haluaa.
 Vaatelainaamosta vaatteita lainataan jäsenmaksua vastaan. Antti Kolppo / Yle
 Niinimäki toteaa sosiaalisen median olevan todella suuri vaikuttaja muodin alueella.  Bloggaajat, tubettajat ja Instagram-tähdet mielletään edelläkävijöiksi , joita tietyt kuluttajaryhmät seuraavat tarkasti.
 – Heillä [bloggaajilla ja tubettajilla] on myös vastuu siitä, mikä on se viesti, jota he haluavat kertoa eteenpäin.
 Hän painottaa kuluttajilla olevan vaikutusvaltaa.
 – Kyllä muotiyritykset joutuvat kuuntelemaan kuluttajien huolta ja ottamaan huomioon heiltä tulevaa painostusta toimintatapojen muuttamisesta.
 Pienet yritykset muuttavat alaa
 Positiivisia  signaaleja kulutustottumusten muutoksesta  on jo havaittavissa.
 – Meillä on kasvava kuluttajaryhmä, joka on ympäristöasioista kiinnostunut ja haluaa omilla kulutusvalinnoillaan vaikuttaa vaatetuotantoon, Niinimäki kertoo.
 Yksi merkki on se, että muotialan vaihtoehtoiset bisnesmallit, kuten vaatelainaamot, ovat kasvattaneet suosiotaan. Niiden idea perustuu siihen, että asiakas saa lainata vaatteita maksettuaan vaatelainaamon jäsenyyden.
 Esimerkiksi Helsingissä toimiva vaatelainaamo Vaaterekki kertoo jäsenmääränsä kasvaneen viime vuonna. Samaa viestiä kertoo useammalla paikkakunnalla toimiva vaatelainaamo Vaatepuu.
 – Tuntuu, että ihmisille saattaa tulla aikamoinen ostokrapula pikamuodista. He ovat kyllästyneet kulutusvimmaan ja haluavat kestävämpiä ja ekologisempia tapoja käyttää vaatteita, Vaaterekin yrittäjä  Emmi Malmström  toteaa.
 Vaatelainaamo Vaaterekin yrittäjä Emmi Malmström arvoi asiakkaiden nauttivan lainaamossa vallitsevasta yhteisöllisyydestä. Antti Kolppo / Yle
 Lisäksi markkinoille on ilmaantunut erilaisia verkkosivustoja ja mobiilisovelluksia, joissa ihmiset voivat myydä käytettyjä vaatteitaan. Osa yrityksistä pyrkii pidentämään tuotteiden käyttöikää tarjoamalla vaatteilleen ilmaiseksi korjaus- ja huoltopalveluita.
 Aalto-yliopiston professori Kirsi Niinimäki sanoo pienten ja keskisuurten yritysten olevan muotiteollisuuden edelläkävijöitä uudenlaisilla bisnesmalleillaan. Hän arvioi, että kymmenen seuraavan vuoden aikana muotialalla nähdään iso muutos.
 – Vaihtoehtoiset bisnesmallit ovat yleistymässä, eikä kauppaa välttämättä enää tarvita siinä välissä.
 Lisää aiheesta:
 Ostolakot ovat jo ilmiö: Maiju Asikainen ei ostanut vaatteita kahteen vuoteen, Noora Patokoski hankki koko syksynä lähinnä nastarenkaat
 Harva tietää halpavaatteen todellisen hinnan: Pikamuoti saastuttaa enemmän kuin lento- ja laivaliikenne, koska vaatteita ei tehdä kestämään
 Pikamuodista tulee hetkessä pelkkää jätettä – tässä kuusi keinoa kestävämpään pukeutumiseen
 Tekokuituriepuja ja kuitumuhjua, eikä vaate välttämättä kestä edes yhtä pesua – vaateostoksilla on vaikea olla vastuullinen

Bloggaaja Camilla Sharif, 28, on entinen pikamuodin suurkuluttaja – nyt hän ja monet muut ovat havahtuneet pohtimaan alan eettisyyttä, ja siksi vaatebisnes on murroksessa


Summary: Pelastajat onnistuivat kantamaan lapsen ulos rakennuksen raunioista.

Venäjän Rostovin alueen Shahtyn kaupungissa on sattunut raju kaasuräjähdys asuinrakennuksessa.
 Räjähdys ravisteli kerrostalon kahdeksatta ja yhdeksättä kerrosta ja vaurioitti neljää asuntoa, pelastusviranomaiset kertovat uutistoimisto Tassille.
 Yksi ihminen on kuollut räjähdyksessä ja ainakin kahdeksan loukkaantunut.
 Shahty sijaitsee lähellä Ukrainan rajaa.
 Hätätilaministeriön mukaan seitsemän ihmistä on loukussa rakennuksen raunioissa. Yksi lapsi on onnistuttu pelastamaan.
 Noin 140 asukasta on evakuoitu rakennuksesta.
 Kerrostalo on rakennettu vuonna 1993, ja siinä on kaasuputkisto.

Etelä-Venäjän Rostovin alueella kaasuräjähdys asuintalossa: yksi kuoli, useita loukkaantui


Summary: Vauvojen reaktioita selvitettiin aivosähkökäyristä.

Silitys ja kosketus voivat toimia kipulääkkeinä vauvoille esimerkiksi pistoksen yhteydessä, tuore tutkimus osoittaa. Silittämisen suotuisat vaikutukset on havaittu aiemminkin.
 Nyt julkaistussa tutkimuksessa 32 vauvaa satunnaistettiin joko silitysryhmään tai verrokkiryhmään, joka ei saanut kivunlievitystä verinäytettä otettaessa.
 Tutkijat selvittivät vauvojen reaktioita aivosähkökäyristä, ja ne osoittivat silitysryhmäläisten reagoivan kivuliaaseen toimenpiteeseen selvästi vähemmän. Kivun aiheuttama irvistys oli myös silitysryhmässä lyhyempi.
 Silityksen vaikutuksia on selvitetty myös Suomessa, ja tulosten perusteella silitys aktivoi vauvojen tunnekeskuksia jo pian syntymän jälkeen. Silityksen vaikutukset välittyvät ihosta tietyn myeliinittömän CT-hermosolutyypin avulla. Solut aktivoituvat, kun silitysnopeus on 3–10 cm sekunnissa.
 Tutkimus julkaistiin  Current Biology -lehdessä .
 Vauvojen kivunlievityksessä usein käytetään suuhun annettava sokeriliuosta, mutta etenkin keskosvauvat hyötyvät myös vanhempien käsikapalosta, joka on todettu yhtä tehokkaaksi kuin paljon käytetty glukoosiliuos. Keskosille ja pienille vauvoille sylihoito on jopa turvallisempi, sillä keskosvauvat eivät usein pysty nielemään kunnolla.
 Vauvojen kivunlievitys on tärkeää, koska toistuvat kivut saattavat häiritä lapsen kehitystä ja tehdä vauvasta kipuherkän. Puolentoista vuoden ikään mennessä vauvoille voidaan antaa jopa 15 erilaista pistosta.

Silittäminen lievittää vauvan kipua


Summary: Maanalaisen pysäköintiluolan rakennustyöt ovat käynnistyneet aikataulussa. Toriparkista rakennetaan nollaenergiaparkkia.

Tästä on kyse Toriparkin rakennustyöt ovat sujuneet tähän asti suunnitelmien mukaan Torilla viimeistellään vielä arkeologisia kaivauksia ja samalla kaivetaan ensimmäisestä kohdasta Toriparkista tulee nollaenergiaparkki: se kerää ja varastoi itse kaiken käyttämänsä energian
 Turun toriparkin rakennustyöt ovat rakennuttajan mukaan alkaneet hyvin ja suunnitelmien mukaisesti.
 Parhaillaan Turun kauppatorilla tehdään töitä lohkoissa. Kauppiaskadun puoleisella sivulla viimeistellään vielä arkeologisia kaivauksia, kun taas torin toisella laidalla kaivetaan ensimmäistä kuoppaa.
 Rakennustyöt alkoivat lokakuussa. Torilta kuljetetaan päivittäin pois satoja kuutioita maa-ainesta, kertoo toriparkkia rakennuttavan T-Parkin toimitusjohtaja  Jari Pölönen .
 Kuorma-autoliikenne sujuu Pölösen mukaan hyvin, vaikka Turun keskustan liikenne onkin laitettu kauppatorin työmaan vuoksi uusiksi.
 – Olen käyttänyt sellaista vertausta, että jos keskusta-alueella pyörii 200 bussia tunnissa, niin meidän 10–20 kuorma-autoamme ei sitä hirvittävästi lisää.
 T-Parkin toimitusjohtaja Jari Pölönen on tyytyväinen siihen, miten toriparkin rakennustyöt ovat lähteneet käyntiin.  Paula Collin / Yle
 Toriparkista energia-asioiden edelläkävijä
 Turun toriparkista tulee niin sanottu nollaenergiaparkki, eli se tuottaa itse vähintään sen määrän energiaa kuin se tarvitsee.
 Torin pinnan alle sijoitettu putkisto kerää kesällä talteen auringon lämpöenergian, ja savimaahan työnnetyt paalut kuljettavat lämmön maanalaiseen lämpövarastoon 50 metrin syvyyteen.
 Kesän aikana varastoon pystytään lataamaan 11,2 gigawattituntia lämpöenergiaa. Se vastaa noin 560 omakotitalon vuosittaista lämmönkulutusta.
 Kerätty lämpö hyödynnetään talvella: sillä lämmitetään parkkihalli ja pidetään torin pinta sulana.
 NollaE
 – Kaikkein iso säästö tulee siitä, että kannen sulatusta ei tehdä fossiilisilla polttoaineilla vaan aurinkolämmöllä. Vuosittain vältetään 960 tonnin hiilidioksidipäästöt, sanoo energiaratkaisun suunnittelusta vastaavan NollaE:n toimitusjohtaja  Nikolas Salomaa .
 Valmistuessaan toriparkista tulee tiettävästi Euroopan ensimmäinen nollaenergiaparkki. Samalla se olisi tiettävästi myös koko maailman suurin aurinkolämpövarasto.
 Salomaan mukaan toriparkin sijainti on sellainen, että maaperä mahdollistaa tällaisen ratkaisun hyödyntämisen täydellisesti. Lisäksi toriparkki tarvitsee juuri sen verran energiaa, mitä järjestelmän on mahdollista tuottaa.
 Nikolas Salomaan mukaan Turun toriparkki on hyvä kohde tällaiselle energiaratkaisulle.  Paula Collin / Yle
 Joulukuussa  Työ- ja elinkeinoministeriö  myönsi aurinkolämpöjärjestelmälle runsaat miljoonaa euroa energiatukea. Koko investoinnin hinta on miljoonia, mutta se todettiin pitkällä aikavälillä taloudellisesti kannattavimmaksi.
 Nollaenergiaratkaisu pystytään toteuttamaan lomittain muiden töiden kanssa, eikä se viivästytä suunniteltua rakennusaikataulua. Ensimmäisten paalutustöiden on tarkoitus käynnistyä helmikuussa.
 Lue lisää:
 Turun keskustan uudet liikennejärjestelyt ovat säikäyttäneet osan asiakkaista, mutta eivät kaikkia – "Vaatii totuttelemista kaupungin asukkailta"
 Turun kauppatorin ympäristö tyhjeni busseista: noin 80 bussilinjan reitti muuttui – "Toivottavasti ihmiset ovat kärsivällisiä"
 Kuka viskasi paistinpannun kaivoon? Turun kauppatorin arkeologiset kaivaukset tuovat päivänvaloon tuhansia tarinoita

Turun toriparkki pyrkii olemaan edelläkävijä: pysäköintiluola tuottaa itse tarvitsemansa energian


Summary: Turkki vastasi Yhdysvaltain presidentille lausumalla, ettei ole sopivaa verrata kaikkia kurdeja ja kurditaistelijoita.

Yhdysvaltain presidentti  Donald Trump  antaa Twitterissä Turkille ohjeita siitä, miten sen pitäisi toimia Syyriassa.
 – Jos Turkki iskee kurdeja vastaan, se tuhoaa Turkin talouden, Trump tviittaa.
 Trump toteaa myös, että Yhdysvallat aloittaa kauan odotetun vetäytymisen Syyriasta mutta iskee rajusti terroristijärjestö Isisin kalifaatin jäänteisiin. Presidentti jatkaa, että hän ei halua kurdien yllyttävän Turkkia.
 Yhdysvallat on ollut kurdijoukkojen liittolainen Isisin vastaisessa taistelussa.
 Turkin presidentin  Reccep Tayyip Erdoğanin  tiedottaja vastasi Trumpille sanomalla, että on kohtalokas virhe vetää yhtäläisyysmerkit kaikkien Syyrian kurdien ja kurditaistelijoiden välille. Turkki pitää Syyrian kurdijoukkoja terroristeina.
 Joulukuussa presidentti Trump yllätti Yhdysvaltain liittolaiset ilmoittamalla, että Yhdysvallat aloittaa vetäytymisen Syyriasta. Amerikkalaisjoukkojen vetäytymisen aikataulusta ei ole tietoa.
 Lisää aiheesta:
 Yhdysvallat on virallisesti aloittanut vetäytymisen Syyriasta

Trump varoittaa taloudellisesta tuhosta, jos Turkki hyökkää kurdeja vastaan Syyriassa


Summary: Maailman teknologinen osaaminen on niin keskittynyttä, että olemme menossa kohti uutta kolonialismia, kirjoittaa tulevaisuudentutkija Roope Mokka.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Minua on riivannut kysymys siitä, mitä tekoälyn kehitys tarkoittaa ihmiskunnalle.
 Olen istunut luennoilla yrittäen ymmärtää tekoälyn politiikkaa. Lukenut, kuunnellut ja keskustellut. Olen tavannut akateemikkoja, virkamiehiä ja teknologisteja kolmelta mantereelta.
 Minulle on selvinnyt, että tekoälyn kehitys ei tarkoita, että meitä viisaampi voima ottaa vallan. Päinvastoin, tekoäly on erittäin tyhmä. Silti se tulee vaikuttamaan paljon siihen, minkälaista elämää koko pallolla eletään. Minulle on selvinnyt, että tekoäly tarjoaa parempia palveluita, halvempaa työvoimaa ja näin tuhoaa työpaikkoja. Uusi syntyy, mutta vain sinne missä tekoälyä kehitetään.
 Siksi ehkäpä kaikkein mielenkiintoisin asia, joka minulle on tekoälystä selvinnyt, on sen mukanaan tuoma uusi kolonialismin aalto.
 Nyt kilpaillaan siitä, mikä digitaalisten palveluiden ideologia on.
 Kävin marraskuussa tutustumassa  kiinalaiseen, eurooppalaiseen ja yhdysvaltalaiseen tekoälytarjontaan älykaupunkimessuilla.
 Kiinalainen tekoälyn myyntimies  esitteli innoissaan miten liikeherkät, droneilla lentävät ja erittäin pienet langattomat kamerat sekä lämpökamerat tunnistavat ihmisiä ja ajoneuvoja salamannopeasti.
 Hän näytti videolta, miten rosvon saa kiinni sekunneissa, kun kaikki kamerat on liitetty tekoälyyn. Poliisin tarvitsee vain tulla paikalle eikä rikosta edes ehti tapahtua.
 – Euroopassa tätä teknologiaa käytetään vain vankiloissa, kiinalaismies valitteli.
 Yhdysvaltalainen suuren teknologiafirman kauppias  taas tarjosi tekoälyä, joka tunnistaa paitsi kasvot myös esineet. Eli tekoäly pystyisi tunnistamaan millaiset lenkkarit sinulla on jalassasi ja kassa osaisi tarjota niihin uusia nauhoja.
 – Tiedämme mitä haluat ennen sinua, yhdysvaltalainen kertoi.
 Eurooppalaiset taas tarjosivat  projekteja, kilpailuja, yhteistyötä, älyä ja kestävyyttä. Korostimme arvoja, päämäärää ja kansalaisoikeuksia. Eurooppalaisilta puuttuivat tuotteet.
 Yhdysvaltain visiossa muutamalla yrityksellä on valta.
 Messuilla ymmärsin , että nyt kilpaillaan siitä, mikä digitaalisten palveluiden ideologia on. Vastakkain ovat yhdysvaltalainen idea ihmisestä tyydytettävänä kuluttajana ja kiinalainen idea ihmisestä oman asemansa valtiossa hyväksyvänä kansalaisena.
 Yhdysvaltain visiossa muutamalla yrityksellä on valta. Ne ohjaavat niin kulutusta kuin julkisuuttakin. Ne omistavat kuluttajan.
 Kiinan visiossa Kiina voi olla maailman johtaja, ilman siirtymistä demokratiaan.
 Hirvittäviä näkymiä molemmat.
 Kiinan suunnitelmissa on  olla maailmanlaajuinen johtaja AI:ssa vuoteen 2030 mennessä. Suunnitelmien toteutumiseksi se käyttää valtaa ja rahaa. Pekingiin rakennetaan kahden miljardin tekoälykeskus. Kiinalla on jo 140 miljardin euron rahasto, joka sijoittaa nopeisiin tietokoneisiin, joilla tekoäly pyörii.
 Vielä nyt Yhdysvallat johtaa  tekoälyn kehittämistä. Jenkkien suurilla teknologiayrityksillä, Googlella, Applella, Facebookilla ja Amazonilla, on sekä rahaa että dataa. Ne ovat ostaneet parhaat nykyteknologiat niiden kehittäjät. Ne pystyvät investoimaan satoja miljardeja tekoälyn kehitykseen.
 Kiina kuitenkin pystyy käyttämään  keinoja, jotka eivät ole liberaalien demokratioiden saatavilla. Se voi komentaa yrityksiään ja kansalaisiaan.
 Kiinan valtio on päättänyt kahmia kaikki maan rajojen sisällä liikkuvan datan samaan varastoon, eli pakottaa kansalaisensa ja alueellaan toimivat yritykset jakamaan kanssaan kaikki tiedot.
 Koska tekoäly oppii vain datasta, on datan määrä oleellisimpia kysymyksiä tekoälyn kehittämisessä.
 Datan määrässä muut maat eivät pysty kilpailemaan Kiinan kanssa.
 On siis mahdollista, että tekoäly tulee siis tarjoamaan meille juuri sellaisia palveluita, kuin Kiinan kommunistinen puolue haluaa kansalaisilleen tarjota. Tai sellaisia joita yhdysvaltalainen kapitalisti näkee kannattavaksi tarjota.
 Kiinassa ja Yhdysvalloissa tekoälyn kehittämiseen satsataan satoja miljardeja, Euroopassa muutamia.
 Euroopalle on varattu siirtomaan rooli. Tekoäly kuppaa dataa, rahaa ja ruutuaikaa Euroopasta, ja pitää voitot, teknologian ja päätösvallan palveluiden kehittämisestä omassa maassaan.
 Ranska julkaisi kovalla kohulla 1,5 miljardin tekoälyrahaston. Saksa suunnittelee kolmen miljardin satsausta. EU haaveilee saavansa yksityisistä ja julkisista rahoista 20 miljardin satsaukset, mutta pystyy investoimaan tekoälyyn vain 1,5 miljardia seuraavina vuosina.
 Kiinassa ja Yhdysvalloissa tekoälyn kehittämiseen satsataan satoja miljardeja, Euroopassa muutamia.
 Jos Eurooppa haluaa määrittää  millaisen yhteiskunnan digitaaliset palvelut luovat, tulee miettiä radikaaleja ajatuksia: koskea pyhiin lehmiin, kuten maataloustukiin tai eläkerahastoihin. Perinteisen teollisuuden tileillä ja osinkoina makaavat miljardit tulee saada suunnattua tekoälyyn. Tulee luoda datavero ja suunnata sen tuotot tekoälyyn.
 Ennen kaikkea, Euroopan pitää keksiä mitä tekoälyllä tehdään, muuta kuin kuluttamista ja kuuliaisuutta.
 Roope Mokka
 Kirjoittaja on tulevaisuudentutkija, joka uskoo, että elämme juuri nyt ihmiskunnan historian parasta ja epävarminta aikaa. Mokka työskentelee ajatushautomo Demos Helsingissä ja on toinen sen perustajista.

Roope Mokan kolumni: Kiina ja Yhdysvallat taistelevat nyt siitä, kumpi kehittää tehokkaampia tekoälyjä – Euroopan kohtalo on jäädä jättien datafarmiksi


Summary: Sukeltajat löysivät lokakuussa pudonneen matkustajakoneen äänitallentimen merenpohjasta.

Indonesialaisen lentoyhtiön Lion Airin turmakoneen toinen musta laatikko on löytynyt, kertovat viranomaiset.
 Indonesialaissukeltajat löysivät mustan laatikon ja ruumiiden jäänteitä merenpohjasta aamulla paikallista aikaa.
 Kyseessä on äänitallennin, joka nauhoittaa ohjaamossa käydyt keskustelut. Turmakoneen ensimmäinen, lentodataa sisältävä musta laatikko  oli löydetty jo aiemmin .
 Lion Airin Boeing 737 Max -lentokone syöksyi lokakuussa mereen Indonesiassa. Kaikki koneessa olleet 189 ihmistä kuolivat.
 Koneturma on herättänyt keskustelua siitä, miksi lentäjät eivät olleet saaneet Boeingilta koulutusta sakkaamista estävän MCAS-järjestelmän käyttöön.
 Lisää aiheesta:
 Lentäjät raivostuivat Boeingin uutuuskoneen salaisesta järjestelmästä, joka saattoi tuhota koneen Indonesiassa: ”Tätä ei kerrottu koulutuksessa” – Mikä on MCAS?
 Indonesian lentoturman syy alkaa selvitä – lentokonevalmistaja Boeing varoitti anturin virheellisestä toiminnasta

Indonesian Lion Airin lentoturman syihin pian lisävalaistusta: ohjaamon äänitallennin löytyi


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Presidentti Niinistö saapuu valtiovierailulle Kiinaan
 Tasavallan presidentti on ensimmäisiä eurooppalaisia valtiojohtajia, joka  tapaa Kiinan presidentin Xi Jinpingin  sen jälkeen, kun luoteiskiinalaiseen Xinjiangiin perustetut suljetut koulutusleirit nousivat syksyllä julkisuuteen. Kiinan harjoittama uiguurivähemmistön sorto on herättänyt kansainvälistä kritiikkiä muun muassa YK:n ihmisoikeusneuvostossa ja Yhdysvalloissa. Niinistön odotetaan ottavan asian esille tavalla tai toisella ainakin kahdenvälisissä keskusteluissa. Presidentinkanslian mukaan esillä ovat maiden suhteet sekä kansainväliset aiheet.
 May: Brexitin peruminen tai viivyttäminen todennäköisempää kuin ero ilman sopimusta
 Britannian pääministeri Theresa May poistui pääministerin asunnolta Downing Streetiltä kertoakseen parlamentille lisää brexit-sopimuksesta. Will Oliver / EPA
 Britannian pääministeri Theresa May arvioi , että parlamentti todennäköisesti ennemmin lykkää tai pysäyttää Britannian EU-eron kuin ajaa maan eroon ilman sopimusta. May pitää maanantaina puheen tehdastyöläisille EU-eron vahvalla tukialueella Keski-Englannissa, ja puheen nähnyt BBC kertoi ennakkoon puheen sisällöstä. Britannian parlamentti jatkaa maanantaina keskustelua brexitistä.
 Poimittuihin klementiineihin lisätään jopa 6 käsittelyainetta – uskaltaako talven suosikkihedelmää syödä?
 AOP
 Vuodenvaihteessa sosiaalisessa mediassa levinnyt kuva klementiinipussista herätti huolen tuontihedelmien turvallisuudesta. Pakkauksessa kerrotaan, että klementiineihin on lisätty sadonkorjuun jälkeen  kuutta käsittelyainetta . Ulkomaalaisia elintarvikkeita valvova Tulli vakuuttaa, ettei klementiinejä tarvitse karttaa, mutta niiden rinnalla kannattaa syödä myös muita hedelmiä.
 Kiinan selluvarastot alkavat olla täynnä ja hintakin on laskenut – metsäjätit porskuttavat, mutta Kiinassa piilee myös riskejä
 Annika Martikainen / Yle
 Kiinan ja maailman talouskasvu hidastuu. Samalla Kiina velkaantuu kotikutoisesti. Suomelle tärkeän vientiartikkelin, sellun hinta on laskenut vuoden aikana noin neljänneksen ja viime syksynä nähtiin notkahdus sellun viennissä. Metsäteollisuus uskoo  sellubuumin jatkuvan  siitä huolimatta, että kansainvälinen kilpailu kiristyy ja kaksi talousjättiä, Kiina ja Yhdysvallat, ovat kauppasodassa keskenään. Viennin kasvua vauhdittaa muun muassa Kiinan maailmaa valloittava verkkokauppa.
 Lunta lisää suureen osaan maata
 Yle
 Lunta sataa maanantaina suuressa osassa maata. Ylen meteorologin Seija Paasosen mukaan eniten lunta kertynee maan kaakkoisosassa, jossa sitä voi tulla paikoin 10 senttimetriä. Lisää säästä  Ylen sääsivuilta .

Herätys: Presidentti Niinistö valtiovierailulla Kiinassa, klementiineissä hurja määrä käsittelyaineita, lunta luvassa eniten kaakkoon


Summary: Tulli tutkii tuontihedelmiä satunnaisotannalla. Tuoreimmissa tilastoissa ongelmia oli eniten granaattiomenoissa.

Vieremäläinen lammastilan emäntä  Niina Lohva  jakoi vuodenvaihteessa Facebookissa kuvan klementiinipussista.
 Hedelmäpussiin kiinnitetyssä tarrassa oli lueteltu sadonkorjuun jälkeen käytetyt aineet: E914, E904, tiabendatsoli, fosetyyli-alumiini, imatsaliili, propikonatsoli.
 E-koodien takana on kaksi pintakäsittelyainetta: E914 on kemiallisesti valmistettua hapetettua polyeteenivahaa ja E904 sellakkaa eli intialaisen lakkakilpikirvan puhdistettua vahamaista eritettä.
 Loput listasta taas ovat sieni- ja kasvitautien ehkäisyyn käytettyjä torjunta-aineita. Näistä propikonatsolin EU kielsi lokakuussa, koska se on luokiteltu lisääntymiselle vaaralliseksi aineeksi.
 Lohva kertoo tienneensä, että tuontihedelmissä on torjunta-ainejäämiä, mutta torjunta-aineiden lisääminen sadonkorjuun jälkeen yllätti.
 Samoin yllättyivät sadat päivitystä jakaneet ja kommentoineet suomalaiset. Moni teki johtopäätöksen, että klementiinit ja muut ulkomaalaiset hedelmät saavat jäädä jatkossa kauppaan. Mutta onko boikottiin syytä?
 Tieto vaaroista leviää Euroopassa nopeasti
 Suomessa maahantuotujen elintarvikkeiden turvallisuutta valvoo Tulli. Käytännössä kaikkia tuontieriä ei pystytä käymään läpi, vaan tarkastukset perustuvat ennalta arvioituun riskiin.
 – Jos tiedämme, että jonkun maan tietyssä tuotteessa on ollut ongelmia, otamme näytteitä tiuhempaan, jaostopäällikkö  Suvi Ojanperä  Tullin laboratoriosta kertoo.
 Osviittaa saadaan aiemmista tutkimuksista sekä Euroopan Unionin  hälytysjärjestelmästä  (Euroopan komissio), jonka kautta jäsenmaat voivat raportoida havaitsemistaan ongelmista.
 Jos Suomessa tutkitaan vuosittain 2 000–3 000 maahan tuotavaa ruokaerää, Euroopassa kasvinsuojeluainejäämiä tutkitaan vuosittain  noin 80 000 näytteestä  (EFSA).
 Ruokaviraston mukaan omenoita ei tarvitse kuoria, sillä kasvinsuojeluaineiden raja-arvot on asetettu niin, että tuote on turvallinen myös kuorineen syötynä. Jos oman kuormituksen haluaa minimoida, omenat voi kuoria. Hedelmien pesu poistaa karkeasti arvioiden noin 30–40 prosenttia kuoren jäämistä. Mostphotos/ Lev Dolgachov
 Joidenkin hedelmien kanssa Tulli on tavanomaista tarkempi. EU:n laatimalla listalla on esimerkiksi Turkissa tuotetut päärynät, joissa on havaittu jäämiä torjunta-aine amitratsista. Samoin Dominikaanisessa tasavallassa tuotetut mangot, banaanit ja paprikat ovat päätyneet listalle torjunta-ainejäämien takia.
 Myös tuontimäärällä on merkitystä. Tulli syynää tarkemmin hedelmiä ja vihanneksia, joita myydään paljon, vaikka niissä ei olisi ollut ongelmia.
 Huono satokausi lisää torjunta-ainejäämiä
 Monissa tavanomaisissa hedelmissä ja vihanneksissa on jäämiä torjunta-aineista. Esimerkiksi appelsiineista, viinirypäleistä, mansikoista, omenoista, päärynöistä, tomaateista ja paprikoista on löytynyt torjunta-aineita. Rajat ylittyvät harvoin, mutta joka vuosi tarkastuksissa tulee myös yllätyksiä.
 Tullin tuoreimmat  valvontatilastot ovat vuodelta 2017  (Tulli, pdf). Tuolloin ongelmia oli etenkin granaattiomenoissa.
 – Useampi Turkista tuotu granaattiomenaerä hylättiin torjunta-ainejäämien takia, jäämiä oli myös espanjalaisissa granaattiomenoissa, Suvi Ojanperä Tullista kertoo.
 Ojanperän mukaan määräysten vastaisia tuotteita tulee usein maista, joissa satokausi on ollut huono.
 Suositusten mukaan viinirypäleet tulee huuhdella huolellisesti. Rypäleiden kuljetuslaatikoissa käytetään yleisesti homehtumisen estämiseksi natriumvetysulfiittia, josta muodostuu rypäleen pintaan rikkihapoketta. Se voi aiheuttaa oireita sulfiitille herkille henkilöille, kuten astmaatikoille. Peseminen vähentää sulfiittien määrää, mutta ei poista sitä kokonaan. Jyrki Lyytikkä / Yle
 Kokonaisuutena ongelmallisten hedelmäerien osuus on kuitenkin pieni. Esimerkiksi vuonna 2017 tutkituista tuoreista hedelmistä ja hedelmävalmisteista kaksi prosenttia hylättiin torjunta-ainejäämien takia.
 Elintarvikkeiden kemiallisia tutkimuksia Tullissa luotsaava Suvi Ojanperä muistuttaa, ettei paniikkiin ole syytä, vaikka myyntiin pääsisikin erä, jossa raja-arvot ylittyvät.
 – Torjunta-aineiden raja-arvot on asetettu siten, että vaikka silloin tällöin joku raja-arvoista ylittyisi, niin siitä ei aiheudu välitöntä vaaraa ihmisille, Ojanperä huomauttaa.
 Mikäli haluaa välttää kemikaaleja, tilastojen valossa turvallisinta on syödä  kotimaisia kasviksia ja hedelmiä  (Ruokavirasto). Myös EU:ssa tuotettuja hedelmiä voi syödä huoletta.
 Eniten ongelmia on kolmansissa maissa tuotetuissa hedlemissä ja kasviksissa. Esimerkiksi vuonna 2017 Suomessa tehdyt takaisinvedot koskivat kumpikin EU:n ulkopuolisia tuotteita, ecuadorilaista keltapassiota ja pakistanilaista vihreää chiliä.
 Sitrushedelmien sadonkorjuun jälkeinen käsittely torjunta-aineilla, kuten imatsaliililla ja tiabendatsolilla, hyväksytään homeen ehkäisemiseksi. Pauliina Tolvanen / Yle
 Syö monipuolisesti ja pese
 Omaa kemikaalikuormitusta voi vähentää syömällä hedelmiä ja vihanneksia monipuolisesti.
 Ruokavirasto kehottaa pesemään hedelmät ja kasvikset riippumatta niiden kotimaasta. Kuljetuksen aikana pintaan on voinut kertyä pölyä ja muuta likaa. Kaupassa hedelmät ovat saaneet osansa ihmisten käsissä kulkevista bakteereista.
 Kuorittavia hedelmiä ei välttämättä tarvitse pestä. Tällöin kannattaa kuitenkin pestä kädet kuorimisen jälkeen.
 Klementiinejä voi siis syödä, varsinkin jos syö niitä sesonkiaikaan eikä kilotolkulla ympäri vuoden.
 Luomutuotteissa kemiallisia käsittelyaineita ei saa käyttää. Pauliina Tolvanen / Yle

Poimittuihin klementiineihin lisätään jopa 6 käsittelyainetta – uskaltaako talven suosikkihedelmää syödä?


Summary: Kiinan ja maailmantalouden kasvun hidastuminen voivat vaikuttaa suomalaisten metsäyhtiöiden tuotteiden menekkiin Aasiassa, mutta Metsäteollisuus ry luottaa viennin hyvään vetoon.

Kiinan talouskasvu on hidastumassa, ennusteiden mukaan kasvu taittuu tänä vuonna noin kuuden prosentin tietämille. Myös maailmantalouden ja kansainvälisen kaupan kasvuennusteet ovat heikentyneet.
 Kiina on maailman toiseksi suurin talous Yhdysvaltojen jälkeen, ja mitä Kiinassa tapahtuu, heijastuu suomalaisiin metsäyhtiöihin, jotka ovat tehneet jätti-investointeja sellubuumin imussa.
 Kuinka iso huoli suomalaisille metsäfirmoille on, että sellun kysyntä Kiinassa on heikentynyt viime syksynä ja hintakin on vuoden aikana laskenut roimasti, noin neljänneksen?
 Yle / Uutsigrafiikka
 Jäsenyrityksiä edustavan Metsäteollisuuden pääekonomisti  Maarit Lindström  ei ole huolissaan.
 – Sellun vienti on ollut edelleen varsin vahvaa ja tilauskantakin on varsin hyvä, Lindström sanoo.
 Metsäteollisuus näkee, että hintakehitys on nyt tasaantumassa. Sellun hintaa ovat aiemmin nostaneet Kiinassa kierrätyskuidulle asetetut rajoitteet ja tämä on hyödyttänyt suomalaisyrityksiä. Samoin Brasilian kuljetusalan lakot ja Portugalin metsäpalot ovat nostaneet sellun hintaa.
 Maarit Lindström, Metsäteollisuuden pääekonomisti    Mårten Lampén / Yle
 Lindström ei pidä merkittävänä syys-lokakuussa tapahtunutta sellun viennin notkahdusta, sillä kyse voi olla vielä kuukausitason vaihteluista.
 Sellun kysynnän puolesta puhuvat pidemmän aikavälin megatrendit, kuten väestön vaurastuminen ja keskiluokan kasvu. Ne lisäävät metsäteollisuuden tuotteiden kysyntää pehmopapereissa ja hygieniatuotteissa, arvioi etujärjestö.
 Keskipitkällä ja pitkällä aikavälillä metsäyhtiöiden sellun ja uusiutuvien pakkausmateriaalien kysyntää ylläpitävät myös ympäristötietoiset verkkokaupan asiakkaat.
 Yle / Uutsigrafiikka
 Yllättäviä ovat paperituotteiden kasvuennusteet. Aasiassa ja Kiinassa erikoispapereita tarvitaan muun muassa elintarvikepakkauksissa, mistä löytyy paljon mahdollisuuksia myös suomalaisille metsäalan yrityksille.
 Kiinan ja Yhdysvaltain kauppapoliittinen sapelinkalistelu ja tuontitullit herättävät kuitenkin huolta metsäteollisuudessa.
 – Erityisesti Kiinan ja Yhdysvaltain välinen uhittelu ja kotimarkkinoita suojaavat protektionistiset toimet ovat omiaan vaikuttamaan siihen, että talouskasvu ja kansainvälisen kaupan mahdollisuudet ovat heikentymässä, Lindström arvioi.
 Metsäteollisuuden osuus koko Suomen tavaraviennistä on noin viidennes.
 Isoimmat tavaraerät Suomen Kiinan-viennissä. Mustalla merkitty luku kertoo vuoden 2017 muutosprosentin.  Yle / Uutsigrafiikka
 Metsäteollisuuden osuus koko Suomen tavaraviennistä on noin viidennes.
 Viennin arvosta suurin osa tulee massan eli sellun, paperin, kartongin ja vastaavien jalosteiden myynnistä.
 Vuonna 2017 niiden vienti oli euroissa yli yhdeksän miljardia. Koko viennin arvo oli toissa vuonna yli 12 miljardia euroa, missä kasvua kertyi edellisvuodesta 5,3 prosenttia, kertovat Tullin tilastot. Silti vielä ei olla samalla tasolla kuin 2000-luvun alussa.
 Yllä tärkeimpien tavararyhmien vientilukuja viime vuoden lokakuuhun saakka.
  Presidentit edistävät yritysten välistä yhteistyötä
 Presidentti  Sauli Niinistö  matkustaa Kiinaan valtiovierailulle tänään maanantaina.
 Kiinan presidentti  Xi Jinping  kävi puolestaan Suomessa huhtikuussa toissa vuonna. Tuolloin perustettiin maiden presidenttien aloitteesta korkean tason yhteistyöryhmä kehittämään yritysten kansainvälistä kauppaa ja toimintaympäristöjä.
 Tämän tiimoilta metsäteollisuus esitteli marraskuussa Shanghaissa erityisesti biotalouden mahdollisuuksia kiinalaisille.
 Suomalaisia metsäfirmoja kiinnostavat puolestaan innovaatiot, joita voitaisiin kehittää yhteistyössä kiinalaisten kanssa. Suomalaisille yrityksille avaa mahdollisuuksia, että ympäristöön liittyvät asiat ovat entistä enemmän esillä Kiinassa.
 Ympäristölainsäädännön kiristäminen Kiinassa on johtanut muun muassa siihen, että puusepänteollisuudessa yrityksiä on suljettu. Tämä on vaikuttanut sahatavaran kysynnän heikkenemiseen, mutta Metsäteollisuus pitää sitä väliaikaisena.
 Metsäyhtiöiden osakkeet ovat taas nousussa
 Analyysiyhtiö Inderesin metsäanalyytikko  Antti Viljakainen  ei pidä sellun hinnan laskua ja kysynnän heikentymistä vielä todellisena uhkana metsäyhtiöille.
 – Kyllähän se metsäyhtiöiden tulostasoon vaikuttaa, mutta ei tässä vielä merkkejä ole siitä, että metsäyhtiöt ajautuisivat vaikeuksiin, arvioi Viljakainen.
 Kyse on enemmän siitä, että ylikuumentunut sellumarkkina tasoittuu.
 – Nykyiselläkin sellun hinnalla metsäyhtiöt tekevät hyvää tulosta, Viljakainen sanoo.
 Markkinatilanne oli viime vuoden alkupuolella niin vahva, että kasvaneita varastoja sulatellaan nyt.
 – Aineksia pitkäaikaiselle sellun hinnan syöksykierteelle ei ole, koska sellun kysyntäajurit ovat edelleen terveet, ja merkittävää uutta kapasiteettia eli uusia tehtaita ei tule ennen vuotta 2021, Viljakainen sanoo.
 Metsäekonomisti  Emmi Haltia  Pellervon Taloustutkimuksesta katsoo niin ikään, että nykyisellä sellun kysyntätasolla Kiinassa suomalaisille metsäyhtiöille ei muodostu uhkaa, ja ne eivät ole vaikeuksissa, vaikka sellun hinta tulisi jonkin verran alaskin.
 Maailmantaloudessa on kuitenkin riskejä, jotka saattaisivat vaikuttaa metsäyhtiöihin.
 – Jos Kiinan talouskehitys heikkenisi huomattavasti odotetusta, siitä voisi tulla riski suomalaisille metsäyhtiölle, Haltia sanoo.
 Taustalla voimakas nousukausi
 Vaikka metsäyhtiöiden pörssikurssit ovat viimeisen vuoden aikana tulleet alas ja loppuvuonna laskukierre kiihtyi, Viljakainen ei näe siinä dramatiikkaa, sillä taustalla on todella pitkä ja voimakas nousukausi.
 – Arvostukset eivät vielä metsäyhtiöissä ole epänormaalilla tasolla, Viljakainen sanoo.
 Lisäksi pääomamarkkinoilla kaikkien yhtiöiden arvot ovat laskeneet.
 Esimerkiksi UPM-Kymmenen osake on halventunut vuodessa lähes kymmenen prosenttia ja kolmessa kuukaudessa noin neljänneksen.
 Loppusyksystä tulosvaroituksen antanut kartonkiyhtiö Metsä Boardin B-osake puolestaan halpeni vuodessa 24 prosenttia, mutta alkuvuonna nousukin on ollut tuntuvaa. Viikossa yhden äänen antava B-osake on kallistunut jo noin 11 prosenttia.
 Suomalais-ruotsalaisen metsäyhtiön Stora Enson osake puolestaan halpeni vuodessa lähes viidenneksen. Alkuvuodesta senkin osake oli noussut viikossa yli 11 prosenttia.
 Kiinan talouskasvun hidastuminen jatkuu
 Kiinan talouskasvun hidastuminen jatkuu pitkään, arvioi Kiinan taloutta seuraava Suomen Pankin vanhempi ekonomisti  Riikka Nuutilainen.  Taustalla ovat talouden rakenteet.
 – Kiinassa työvoiman määrä jo laskee ja investointiaste on ollut pitkään niin korkea, että kaikkein tuottavimmat investoinnit on jo tehty eli uudet investoinnit tuottavat aina vähemmän ja vähemmän talouskasvua.
 Huolestuttavaa Kiinan taloudessa on erityisesti velan nopea kasvu, vaikka etuna on se, että velka on pääosin kotimaista, mutta Kiinassa on erittäin velkaantuneita yrityksiä ja paikallishallinnon velka on kasvanut nopeasti.
 Myös kotitalouksien velkataakka on paisunut viime vuosina. Yritysten veloista ja rahoituksesta on vaikea saada tietoa, mutta kaikkien suuririskisimpiä lainahanoja Kiina on alkanut Nuutilaisen mukaan suitsia.
 Kiinan ulkomaansijoitukset ovat kotimaista velkarahaa, ja jos pankeista ei enää löydy rahoitusta, se heijastuu ulkomaisiin sijoituksiin.
 Nopea velkaantuminen saattaa johtaa kriisiin rahoitusmarkkinoilla, jos velkoja ei pystytä hoitamaan. Tästä on historiassa lukuisia esimerkkejä muista maista.
 Riikka Nuutilainen, Suomen Pankin vanhempi ekonomisti   Mårten Lampén / Yle
 Suomalaisyrityksiä heilauttaa Kiinan-kaupassa enemmän talouden rakenteen muutos kuin muut tekijät.
 – Investointivetoisen kasvun väheneminen ja siirtyminen enemmän kuluttajavetoiseen kasvuun tuo vaihtoehtoja yrityksille ja uusia markkinoita kuluttajatuotteissa.
 Kasvava verkkokauppa on juuri tällainen ala.
 Kiinan talouskehityksen kuva ei ole mustavalkoinen. Nuutilainen huomauttaa, että vaikka Kiinan kokonaistalouden kasvu hidastuu, on olemassa monia talouden alueita, joilla kasvu jatkuu vahvana.
 Uusia markkinoita suomalaisyrityksille voi löytyä elintarvikkeiden turvallisuudesta ja taistelusta ilmansaasteita vastaan.
 – Uusille puhtaille tuotantomenetelmille ja puhtaille raaka-aineille tulee varmasti kysyntää, Nuutilainen sanoo.
 Kiina suojaa omia markkinoitaan
 Kiina suojaa omia markkinoitaan lainsäädännöllä, joten ulkomaisten yritysten pääsy Kiinan markkinoille on vaikeampaa kuin kiinalaisyritysten pääsy EU:n markkinoille ja Suomeen. Suoria sijoituksia ja yritysostoja säädellään.
 Myös tiukemmat raportointivaatimukset tai yritysten tarkastukset voivat olla este toiminnalle Kiinassa.
 Yritysten kannalta tilanne on epäreilu sanoo Nuutilainen. Erityisesti kun muistetaan, kuinka laajasti kiinalaiset ovat olleet yritysostoksilla Euroopassa ja miksei Suomessakin.
 – Tämä on yksi tekijä, joka on taustalla kauppasotaneuvotteluissa Kiinan ja Yhdysvaltain välillä, Nuutilainen korostaa.
 Kauppasota heijastuu yrityksiin negatiivisesti ainakin lyhyellä aikavälillä.
 Kiinan talouskasvu perustuu pitkälti kotimaisella velalla ylläpidettyyn talouskasvuun, ja on mielenkiintoista nähdä, kuinka kauan Kiina pitää yllä talouskasvua velkavetoisesti.

Kiinan selluvarastot alkavat olla täynnä ja hintakin on laskenut – metsäjätit porskuttavat, mutta Kiinassa piilee myös riskejä


Summary: Presidentti Niinistö saapuu Kiinaan edistämään Suomen talviurheilumainetta. Tutkijan mukaan häneltä odotetaan paljon muutakin.

PEKING  Vertaus on liian houkutteleva, jotta sen voisi jättää käyttämättä. Saapuuhan tasavallan presidentti  Sauli Niinistö  tänään maanantaina Kiinaan juuri talviurheilun asialla.
 Ja kun puhutaan Suomen ja Kiinan suhteista ja talviurheilusta, tekee heti mieli sanoa, että menee meillä ainakin paremmin kuin Ruotsilla.
 Ruotsin ja Kiinan välit tulehtuivat akuutisti syyskuussa, kun poliisin ja turistien kohtaaminen tukholmalaisen hotellin edessä  johti diplomaattiseen kahnaukseen . Ruotsin Kiina-suhteista tuli syksyn puheenaihe.
 Kiinan sosiaalisessa mediassa turistien tapaus vei monien silmissä Ruotsin maineen.
 “Ei kannata matkustaa Ruotsiin. Suomi on aika kiva”, tiivisti eräs nettikommentoija mikroblogipalvelu Weibossa.
 Suomella on ainakin päällisin puolin mennyt Kiinan kanssa Ruotsia paremmin: meillä on pandat – ja ennen kaikkea, tuore kutsu Kiinan presidentin pakeille.
 Mukana matkustaa myös rouva  Jenni Haukio,  ja presidenttipari osallistuu tiistaina Kiinan ja Suomen yhteisen talviurheiluvuoden avajaisiin.
 Lumi, kiinalaiselta nimeltään Jin Bao Bao, asuu Ähtärissä. Tarmo Niemi / Yle
 Pandojen merkitystä liioiteltiin
 Kun presidentti Niinistö saapuu tänään maanantaina Pekingiin presidentti  Xi Jinpingin  vieraaksi, kyseessä on jo kolmas presidenttien virallinen tapaaminen. Viimeksi Xi vieraili Helsingissä huhtikuussa 2017.
 Siltä vierailulta muistetaan parhaiten, kuinka Kiina lupasi Suomelle kaksi pandaa. Suomessa julkkiksiksi ryhtyneet Pyry ja Lumi ovat asuneet Ähtärissä viime talvesta asti.
 Mutta  vaikka Kiina on tunnetusti harjoittanut pandadiplomatiaa , Ähtärin pandojen merkitystä Suomen ja Kiinan suhteiden sinettinä on yliarvioitu, huomauttaa Ulkopoliittisen instituutin vanhempi tutkija  Jyrki Kallio .
 – Ei Suomella ole mennyt Kiinan kanssa erityisen hyvin. Pandoihin liitettiin täällä Suomessa aika paljon ylimääräistä poliittista merkitystä, jota taustalla ei ilmeisesti todellisuudessa ollut.
 Kallion mukaan Suomen ja Kiinan väliset suhteet ovat samanlaiset kuin minkä tahansa EU-maan ja Kiinan väliset suhteet. Unionin jäsenenä Suomi on ollut mukana monissa EU:n kannanotoissa, jotka eivät Kiinaa miellytä.
 Marraskuussa Suomi oli mukana  15 suurlähettilään allekirjoittamassa kirjeessä , jossa Kiinalta vaadittiin selitystä Länsi-Kiinan Xinjiangin uiguurivähemmistön kohtelusta.
 Kiina puolestaan on entistä enemmän varpaillaan siihen kohdistuvaa kritiikkiä kohtaan. Tänään julkaistavassa kommenttipaperissaan Kallio arvioi, että Kiinan kärsivällisyys EU:n ihmisoikeuskannanottoihin on käymässä vähiin.
 "Niinistöllä paljon paineita"
 Juuri tätä taustaa vasten presidentti Niinistön Pekingin vierailu osuu haastavaan ajankohtaan. Niinistö on ensimmäisiä eurooppalaisia valtiojohtajia, joka tapaa Xin sen jälkeen, kun Länsi-Kiinassa sijaitsevan Xinjiangin maakunnan suljetut koulutusleirit nousivat syksyllä kansainväliseksi puheenaiheeksi.
 Koulutusleireistä ja uiguurien sorrosta  uutisoitiin syksyllä näyttävästi maailman medioissa . Kiina on passittanut leireille arviolta jopa miljoona uiguurimuslimia. Ihmisoikeusjärjestöjen raporttien mukaan leireillä käytetään sekä henkistä että fyysistä väkivaltaa.
 Kiinan toimia on kritisoinut muun muassa YK:n ihmisoikeusneuvosto, ja  Yhdysvallat on harkinnut pakotteita Kiinaa vastaan .
 – Niinistöön kohdistuu todennäköisesti paljon paineita kansainvälisesti. Maailmalla kiinnostaa, miten hän näistä asioista Xin kanssa keskustelee, Kallio sanoo.
 Suomea  on välillä syytetty hampaattomuudesta Kiinan suhteen . Esimerkiksi Xin parin vuoden takaisen Helsingin vierailun yhteydessä ei järjestetty tiedotustilaisuutta, jossa Niinistöltä olisi voinut kysyä, mitä Xin kanssa oli keskusteltu.
 Suomen ulkoministeriö on toistuvasti sanonut, että Suomi pitää uiguurikysymystä esillä kahdenvälisissä keskusteluissa. Nyt odotukset Niinistöä kohtaan ovat kovat, Kallio arvioi, jopa siinä määrin, että presidentti saattaa kommentoida asiaa ääneen.
 Jos niin kävisi, siitä voisi pahimmillaan seurata jopa Suomen ja Kiinan välien viileneminen.
 – Ruotsin tapahtumat ovat olleet hyvä muistutus siitä, että Suomi voi milloin tahansa ajautua samanlaiseen tilanteeseen, Kallio sanoo.
 Ruotsi ei ole yksin
 Kiinalla on ollut tapana loukkaantua herkästi, jos ulkovallat puuttuvat asioihin, joita se pitää ominaan. Tällaisia ovat muun muassa Taiwan- ja Tiibet-kysymykset sekä ihmisoikeudet.
 Juuri siksi Kiina ei pidä siitä, että Tiibetin hengellinen johtaja dalai-lama vieraili Ruotsissa tai että Ruotsi on toistuvasti vaatinut Kiinassa pidätetyn kirjakauppiaan  Gui Minhain  vapauttamista. Guilla on Ruotsin kansalaisuus.
 Syksyn turistitapauksen jälkeen Ruotsin Kiinan-suurlähetystö vaati Ruotsin hallitukselta anteeksipyyntöä väittäen poliisien ”loukanneen Kiinan kansalaisten perustavanlaatuisia ihmisoikeuksia.”
 Ruotsi ei ole ainoa länsimaa, joka on joutunut Kiinan mustalle listalle.
 Norjan ja Kiinan välirikko alkoi vuonna 2010, kun Norja myönsi Nobelin rauhanpalkinnon kiinalaiselle toisinajattelijalle  Liu Xiaobolle .
 Yhdysvallat ja Kiina käyvät kauppasotaa, ja Kanada on ajautunut Kiinan kanssa hyiseen tilanteeseen. Kanadan mukaan 13 maan kansalaista on pidätetty Kiinassa sen jälkeen, kun kiinalaisen teknologiayhtiö Huawein talousjohtaja  Meng Wanzhou  pidätettiin Vancouverissa joulukuussa.
 Oma etu vai yhteinen vastuu?
 Kiina on nykymaailman suurvalta, jonka kanssa väleissä olo tai olemattomuus ei ole valtiolle pikkuasia. Kiinan markkinoille halajaa moni, mutta pääsee yhä verrattain harva.
 Myös Suomi haluaa tehdä Kiinan kanssa kauppaa ja taloudellista yhteistyötä. Kiinan kanssa asioiminen onkin tasapainottelua Suomen omien etujen ja valtion kansainvälisen vastuun välillä, Kallio sanoo.
 Juuri tämä asettelu tekee myös Niinistön Kiinan vierailusta haastavan.
 Lisää aiheesta:
 Pohjoismaat ovat havahtumassa Kiinan kasvavaan turvallisuusuhkaan

Ottaako Niinistö Kiinassa esiin koulutusleireille suljetut miljoona uiguuria? Jos presidentti avaa suunsa, Suomesta voi tulla uusi Ruotsi


Summary: Britannian parlamentin on määrä äänestää brexit-erosopimuksesta tiistaina.

Britannian pääministeri  Theresa Mayn  mukaan Britannian parlamentti todennäköisesti torppaa brexitin ennemmin kuin antaa Britannian lähteä EU:sta ilman erosopimusta.
 Asiasta kertoo muun muassa Britannian yleisradioyhtiö  BBC , jonka mukaan pääministeri on vetoamassa vielä kerran parlamentin jäseniin erosopimuksen hyväksymisen puolesta.
 Britannian parlamentin on määrä äänestää brexit-erosopimuksesta huomenna tiistaina.
 BBC:n mukaan pääministeri May pitää tänään maanantaina puheen, jossa hän varoittaa, että luottamus poliittiseen järjestelmään kärsii katastrofaaliset vahingot, jos brexit-kansanäänestyksen tulosta ei kunnioiteta.
 Aiheesta lisää:
 Theresa May says no Brexit more likely than no deal

Britannian pääministeri: Brexitin torppaaminen todennäköisempää kuin ero ilman sopimusta


Summary: Tyypillistä häirintää on muun muassa yksityistietojen ja kuvien levittäminen netissä sekä perättömien kanteluiden ja jopa lastensuojeluilmoitusten tekeminen.

Lännen Median mukaan syyttäjien, tuomareiden ja poliisien häiriköinti on lisääntynyt selvästi viime vuosien aikana. Näin sanovat syyttäjäyhdistys, tuomariliitto ja Poliisihallitus.
 Tilastojen mukaan häirinnän yleistyminen näkyy rikosilmoituksien määrissä. Tuomarit ja syyttäjät tekivät vuoden 2018 aikana 12 rikosilmoitusta kunnianloukkauksista tai yksityiselämää koskevan tiedon loukkauksista. Viiden edeltävän vuoden aikana vastaava luku on vaihdellut kahdesta kuuteen.
 Vuoden 2017 aikana poliisien tekemien ilmoitusten määrä oli korkeimmillaan aiempiin vuosiin verrattuna. Kun aiemmin ilmoituksia oli kymmenkunta vuodessa, vuonna 2017 niitä oli 30.
 Syyttäjäyhdistyksen kyselyn mukaan sadasta vastaajasta 40 oli kokenut häirintää tai maalittamista. Lännen Median mukaan myös tuomariliitto on valmistelemassa kyselyä jäsenilleen.
 Tyypillistä häirintää on muun muassa solvausten lähettäminen sähköpostiin, yksityistietojen ja kuvien levittäminen netissä, perättömien kanteluiden tai jopa lastensuojeluilmoitusten tekeminen.
 Syyttäjäyhdistys, tuomariliitto ja poliisijärjestöjen liitto (SPJL) kaipaavat häirinnän vähentämiseksi lakimuutosta.
 Esimerkiksi kunnianloukkaus ja yksityiselämää loukkaavan tiedon levittäminen ovat asianomistajarikoksia, eli poliisi voi tutkia rikoksia vain, jos niiden kohde sitä vaatii.

LM: Syyttäjien, tuomareiden ja poliisien häiriköinti on lisääntynyt selvästi viime vuosien aikana


Summary: Pienmeijeriosuuskuntien mukaan Valio on polkenut hintoja ajaakseen kilpailijoita ulos markkinoilta.

Helsingin käräjäoikeudessa alkaa tänään maidontuottajien pienmeijeriosuuskuntien ja elintarvikeyhtiö Valion välisen kiistan pääkäsittely.
 Osuuskunnat vaativat Valiolta yli 40 miljoonan euron korvauksia niin kutsutun saalistushinnoittelun vuoksi.
 Valio laski perusmaitojen hintoja huomattavasti keväällä 2010, ja pienmeijerit kertovat vaatimuksessaan käyneensä lähellä koko perusmaitobisneksestä luopumista polkuhinnoittelun vuoksi. Osuuskuntien mukaan hinnanlaskun taustalla oli Valion halu ajaa markkinoilta ainakin kovin kilpailijansa, ruotsalais-tanskalainen Arla.
 Arla vaati Valiolta alun perin 58 miljoonan euron korvauksia, mutta yhtiöt sopivat kiistan viime syksynä. Korkein hallinto-oikeus (KHO) määräsi Valion maksamaan polkuhinnoittelusta 70 miljoonan euron seuraamusmaksun.
 KHO totesi, että lähes kolme vuotta kestäneen hinnoittelun taustalla oli yhtiön ylimmän johdon suunnittelema ja toteuttama strategia, ja tarkoituksena oli myöhemmin nostaa hintoja.
 Valion mukaan hinnat olivat muutenkin laskussa
 Kaikkiaan korvauksia vaatii neljä meijeriä. Suurimman, yli 19 miljoonan euron korvausvaateen on esittänyt suonenjokelainen Osuuskunta Maitomaa.
 Valio kiistää saalistusstrategian, mutta myöntää määräävän markkina-aseman väärinkäytön vuosina 2010-2012. Yhtiö kiistää rikkoneensa kilpailulainsäädäntöä tahallaan tai huolimattomuuttaan ja vaatii pienmeijereitä maksamaan yhtiön oikeudenkäyntikulut.
 Valion mukaan hinnat olisivat laskeneet joka tapauksessa, koska perusmaidon kysyntä oli laskussa muun muassa taantuman takia.
 Heikentyneen taloustilanteen vuoksi kuluttajat olivat aiempaa tarkempia hinnoista.

Käräjäoikeus perkaa maidontuottajien ja Valion kiistaa – pienmeijerit vaativat kymmeniä miljoonia


Summary: Asiantuntijan mukaan näin suuri punkkimäärä viittaa siihen, että sairaan käärmeen luonnolliset puolustusmekanismit olivat pettäneet.

Australian Queenslandissa käärmeenpyydystäjät ovat pelastaneet uima-altaasta mattopytonin, jonka nahka oli kauttaaltaan punkkien peitossa.
 Erikoisesta tapauksesta Gold Coastin kaupungissa kertovat muun muassa  BBC  ja  Newsweek .
 Eläinlääkärit poistivat sairaan matelijaparan kimpusta yli 500 punkkia. Käärme on parhaillaan hoidossa villieläinklinikalla ja sen arvellaan toipuvan koettelemuksestaan.
 Nike-nimisestä käärmeestä irrotettuja punkkeja. Gold Coast and Brisbane Snake Catcher/ Facebook
 Käärmeenpyydystäjäryhmä Gold Coast and Brisbane Snake Catchers on nimennyt pytonin  Nikeksi.  Ryhmän työntekijä  Tony Harrison  arvioi BBC:lle, että käärme yritti uima-altaassa ilmeisesti hukuttaa loisia.
 Professori  Bryan Fry  Queenslandin yliopistosta kertoo, että punkkien ja muiden loisien tarttuminen käärmeisiin luonnossa ei ole lainkaan harvinaista. Kuitenkin näin suuri punkkimäärä viittaa Fryn mukaan siihen, että käärme oli sairas, todennäköisesti kuivuuden tai kuumuuden vuoksi.
 – Selvästikin kyseessä on ollut vakavasti sairas eläin, koska sen omat luonnolliset puolustusmekanismit olivat pettäneet, sanoo Fry.
 Käärmeen arvellaan yrittäneen hukuttaa uima-altaassa sen nahkaan tarttuneet punkit. Gold Coast and Brisbane Snake Catcher/ Facebook
 Professori arvioi, ettei käärme olisi selvinnyt hengissä, mikäli sitä ei olisi pelastettu ja viety hoitoon.
 Käärmeenpyydystäjä Harrison kertoi myöhemmin, että Nike kärsi tulehduksesta, mutta eläin voi nyt hyvin.
 Nike on määrä vapauttaa villieläinklinikalta luontoon aikanaan, kun se on parantunut täysin.
 Aiheesta lisää:
 Python covered with more than 500 ticks rescued in Australia
 PICTURES SHOWING PYTHON COVERED WITH 500 TICKS GO VIRAL: 'IT FELT LIKE 'HOLDING A BAG OF MARBLES'

Kuvat: Uima-altaasta löytyi käärme, jonka kimpussa oli yli 500 punkkia – ”Yritti ehkä hukuttaa loiset”


Summary: Sensuelleja boudoir-kuvia otetaan esimerkiksi syntymäpäivälahjaksi, elämänmuutoksen juhlistamiseksi tai itsetunnon kohottamiseksi.

Silkkiaamutakki, kuohkeat lakanat, pehmeä valo.
 – Pudota vähän sitä aamutakkia pois olkapäältä, juuri noin, ohjeistaa valokuvaaja  Anna-Karoliina Pelto .
 – Katso aavistuksen alaviistoon, hyvä. Ja sitten kameraan…
 Elina Pynnönen  kääntää katseensa olkansa yli ja hymyilee salaperäisesti. Salamavalo välähtää.
 Anna-Karoliina Pelto ohjeistaa Pynnöstä varmoin ottein ja kehuin. Alun jännitys ja epävarmuus alkavat sulaa, nauru helähtelee studiossa.
 – Tässä voisi olla kujeileva ilme, samalla kun rutistat lakanaa itseäsi vasten. Sääri voisi näkyä hieman sen lomasta, Pelto ehdottaa.
 Jo kuvaustilanteesta välittyy sama herkän intiimi tunnelma kuin valmiista boudoir-kuvista.
 On vain kuvaaja ja kuvattava, ehkä hieman rekvisiittaa.
 Elina Pynnönen kietoo valkoisen helminauhan sormiensa ympäri ja luo katseensa alaspäin. Salama välähtää jälleen.
 Boudoir-kuviin vangitaan hetken lumoa. Tavallisemmin tämän tyyliset kuvat tunnetaan tuoreelle aviopuolisolle annettavina huomenlahjakuvina.
 Kouvolalaisen Elina Pynnösen kohdalla tilanne oli päinvastoin.

 Kuvauksista voimaa avioeron jälkeen
 Elina Pynnönen tutustui boudoir-kuviin ensimmäisen kerran Instagramin puolella. Otoksiin vangittu tunnelma teki vaikutuksen, ja ajatus kuvattavaksi menemisestä jäi kutkuttamaan.
 Noin vuosi sitten hän varasi ajan Anna-Karoliina Pellon kuvattavaksi.
 – Olen sitä mieltä, että aina on hyvä kokeilla jotakin sellaista, joka ei ole itselle ominaista. Eniten kuvauksiin menemisessä houkutti juuri epämukavuusalueelle meneminen ja oman itseni voittaminen sitä kautta, Pynnönen kertoo.
 Taustalla oli myös avioero. Kuvauksista saatu voima ja hyvä olo auttoivat myös osaltaan elämänmuutoksen aikana.
 Halusin näyttää muille esimerkkiä siitä, että näin voi ja kannattaakin tehdä.   Elina Pynnönen
 Valokuvaaja Anna-Karoliina Pelto on kohdannut asiakkaita, jotka ovat kertoneet, että heillä on rankka elämänvaihe takana.
 – Osalla saattaa olla myös alhainen itsetunto. He toivovat saavansa siihen parannusta kuvien kautta, hän lisää.
 Kysyntä kasvussa
 Sana  boudoir  juontaa juurensa 1700-luvun Ranskaan, ja sillä viitataan pieneen pukeutumishuoneeseen, jossa naiset saattoivat oleskella vapaammassa vaatetuksessa kuin vieraiden edessä.
 Samaa intiimiyttä henkivät myös modernit boudoir-kuvat, joiden ottaminen yleistyi 1900-luvun lopulla. Suomeen tyylilaji rantautui 2000-luvun alkupuolella.
 Boudoir-kuvat voivat olla sellaisiakin, ettei niissä näytetä juuri lainkaan paljasta pintaa. Keskiössä on ennemminkin se tunnelma, joka niissä luodaan.  Anna-Karoliina Pelto, valokuvaaja, Anna-Karoliina Photography
 Anna-Karoliina Pelto on huomannut kysynnän yhä painottuvan kesän hääsesongille, mutta pitkin talveakin yhdeydenottoja tulee.
 – Boudoir-kuvaukset ovat nyt paljon enemmän pinnalla. Kyselijöitäkin on aika lailla — mietitään, että rohkenisiko sitä lähteä kuvauksiin tulevaisuudessa, Pelto kertoo.
 Valokuvaaja Anna-Karoliina Pelto painottaa, että kuvaustilanteessa edetään aina asiakkaan ehdoilla. Tiina Karppi / Yle
 Kuvauksissa heittäydytään luovaksi ja hassutellaan
 Valokuvausstudion nurkassa olevalle sängylle on levitetty puhtaanvalkoiset lakanat, joiden päällä lepää pöyheitä tyynyjä. Vieressä seisoo suuri studiosalama.
 Toisella puolella huonetta olevalla rekillä roikkuu rekvisiittaa, mistä valita: silkkisiä aamutakkeja, eri värisiä helminauhoja, kukkaseppeleitä.
 Kun Elina Pynnönen saapui studiolle, hänellä ei ollut tiukkaa visiota lopputuloksesta. Kuvien otto jännitti, ja hän päätti antaa tilanteen Anna-Karoliina Pellon käsiin.
 Luottavainen tunnelma syntyy keskustelun ja huumorin avulla, Pelto tietää.
 – Kun asiakas saapuu kuvauksiin, käymme ensiksi yhdessä läpi hänen toiveensa. Sitten valitsemme rekvisiitan ja kuvien taustan, jonka jälkeen alamme kuvaamaan. Asiakkaan ehdoilla ja hyvä fiilis edellä mennään aina. Nauramme ja hassuttelemme paljon, hän sanoo.
 Eniten kuvauksiin menemisessä houkutti epämukavuusalueelle meneminen ja oman itseni voittaminen sitä kautta.  Elina Pynnönen
 Kuvausten edetessä Pynnönen huomasi rentoutuvansa kameran edessä.
 – Opin luottamaan kuvaajaan ja siihen, että hän tietää mikä näyttää hyvältä, hän kertoo.
 Anna-Karoliina Peltoa boudoir-kuvauksissa viehättää luovuus. Rekvisiittana voidaan käyttää esimerkiksi koruja tai korkokenkiä, kenties myös asiakkaalle tärkeää esinettä.
 Lisäksi kuvissa voidaan luoda hempeän romanttinen tunnelma tai vaikkapa rokkimimmi-fiilis, jos kuvattava niin toivoo.
 – Kuvat voivat olla sellaisiakin, ettei niissä näytetä juuri lainkaan paljasta pintaa. Keskiössä on ennemminkin se tunnelma, joka niissä luodaan. Kuvista voi välittyä huumoria tai sensuellia vihjailevuutta, mutta ne ovat klassisen kauniita, eivätkä missään nimessä aikuisviihdekuvia, Pelto painottaa.
 Elina Pynnönen päätti jakaa muutaman valmiin otoksen sosiaalisessa mediassa, minkä seurauksena muutama hänen ystävistäänkin kiinnostui kuvauksiin menemisestä. Anna-Karoliina Pelto / Anna-Karoliina Photography
 “Saiko minusta todella tuollaisia kuvia?”
 – Hei, tuo oli aika kiva, tuo äskeinen!
 Elina Pynnönen katselee otoksia kameran näytöltä. Osa saa tuomiokseen jyrkän ein, osa saa hänet nauramaan. On kuitenkin niitäkin kuvia, jotka saavat hänen kulmakarvansa nousemaan ja hymyn levenemään.
 – Tämä? Tässä on kyllä todella hyvä ilme, Anna-Karoliina Pelto nyökyttää.
 Pelto kertoo, että moni tulee kuvauksiin jännittyneenä, mutta lähtee hymyssä suin.
 – Kuvausten jälkeen saattaa olla vielä hieman hämmentynyt olo, mutta lopputuloksen nähtyään asiakkaan reaktio on usein ihmetys, että saiko minusta todella tuollaisia kuvia. Se on aina huipennus kuvauskäynnille, hän hymyilee.
 Ainakin Elina Pynnönen reagoi juuri näin.
 – Ajattelin, että vau! Kuvista tuli tosi makeita. Oli vaikea uskoa, että olin todella itse niissä, hän naurahtaa.
 Rohkaiseva esimerkki muille
 Yhden kuvista Elina Pynnönen ripusti suurennettuna makuuhuoneensa seinälle. Muutaman kuvan hän jakoi myös sosiaalisessa mediassa.
 – Halusin näyttää muille esimerkkiä siitä, että näin voi ja kannattaakin tehdä, hän kertoo.
 Kuvien kommenttikentät täyttyivät positiivisista reaktioista.
 – Osa ystävistäni arveli, että ehkäpä heistä itsestäänkin voisi olla kuvauksiin. Tuntui todella hyvältä, että pystyi rohkaisemaan muita. Se oli se ajatuskin.
 Kuten Pynnönen osoittaa, boudoir-kuvia ei oteta enää vain mielitietylle. Osa juhlistaa esimerkiksi elämäntapamuutosta tai syntymäpäivää menemällä kuvattavaksi. Yläikärajaa kuvien ottamiselle ei ole.
 – Täysi-ikäinen on oltava, mutta itselläni on käynyt yli keski-ikäisiäkin asiakkaita. Lisäksi niin pariskunnat kuin miehetkin haluavat tulla yhä useammin ikuistetuiksi tämän tyylisiin kuviiin, valokuvaaja Anna-Karoliina Pelto kertoo.

Moni avioliitto alkaa huomenlahjaksi annettavilla boudoir-kuvilla – Elina Pynnönen meni kuvauksiin avioeron jälkeen ja ripusti lopputuloksen seinälleen